text:
सिनेमा भोजपुरी के चर्चित निर्माता मनोज कुमार चौधरी के मिथिला टॉकिज के बैनर तले बनल भोजपुरी फिलिम ‘राखेला शान भोजपुरिया जवान‘ पिछला शुक का दिने जब बिहार आ मुंबई के 70 गो सिनेमाघार में रिलीज भइल त शानदार ओपनिंग मिलल एकरा. एह फिलिम के बाक्स आफिस कलेक्शन बिहार के आरा, बक्सर, सासाराम, मोतिहारी समेत दर्जनो सिनेमाघर में ऐतिहासिक रहल,
एह फिलिम में पवन सिंह के दमदार अभिनय आ निर्देशक राजू के बेहतरीन निर्देशन के सगरो तारीफ होखत बा.
एह फिलिम में पवन सिंह, प्रतिभा पाण्डेय, मनोज टाईगर, मनीष चतुर्वेदी, सुबोध सेठ, गौरी शंकर, दिलीप सिन्हा आ बृजेश त्रिपाठी के प्रमुख भूमिका बा. गीतकार विनय बिहारी आ संगीतकार पवन सिंह हउवें.
(प्रशांत निशांत)


c: text/html

text:
- छात्रवृति खातिर खोलाइल बैंक खाता में न्यूनतम राशि राखे के प्रतिबंध हटावल गइल.
- राष्ट्रसंघ में भारत के पीएम नरेन्द्र मोदी के पूरा भाषण भोजपुरिका पर पढ़ीं.
- शिवसेना प्रमुख उद्धव ठाकरे कहलन कि उ भाजपा के पहिले से बेसी सीट देबे के तइयार रहलन बाकिर भाजपा ना मानल आ उनका प मुख्यमंत्री बने के लालसा राखे के आरोप लगवलसि. कहलन कि महाराष्ट्र में शिवसेना के मुख्यमंत्री बना के देखा दीहें.
- भठियरपन के सजा सुनवला का बाद जेल भेजे से पहिले जयललिता समेत चारो दोषियन के मेडिकल जांच करावल गइल. जेल में जयललिता के सूते ला एगो दरी आ तकिया दिहल गइल.
- गोपालगंज के माझा इलाका के छवही पंचायत के मुखिया अजहर हुसैन के इलाज का दौरान भइल मौत का बाद खिसियाइल लोग जम के हंगामा कइल.
- हरियाणा विधानसभा चुनाव ला कुल 2304 लोग आपन परचा भरल.
- इंचियोन एशियाई खेल – ओलंपिक पदक विजेता आ पांच बार के विश्व चैंपियन मुक्केबाज एम सी मैरीकाम मुक्केबाजी के क्वार्टरफाइनल में चहुँपली.
- इंचियोन एशियाई खेल – चैन सिंह 50 मीटर राइफल थ्री पोजिशन स्पर्धा में कांस्य पदक जीतलन. ई उनकर पहिला एशियाई पदक ह.
- इंचियोन एशियाई खेल – भारत के रजत चौहान, संदीप कुमार आ अभिषेक वर्मा के तिकडी कम्पाउंड टीम स्पर्धा में मेजबान दक्षिण कोरिया के हरा के स्वर्ण पदक जीतले.
- अभिषेक वर्मा कम्पाउंड व्यक्गित स्पर्धा में रजत पदक जीतलन जबकि तृषा देब, पूर्वशा शिंदे आ ज्योति सुरेखा वेन्नम के महिला कंपाउंड टीम कांस्य आ तृषा व्यक्तिगत रूप से कांस्य पदक जीतली.
- इंचियोन एशियाई खेल – पुरुष स्क्वैश टीम भारत खातिर स्वर्ण पदक जीतलसि. स्क्वैश टीम पहिला बेर एशियाई खेल में स्वर्ण पदक जीतल.
- आजम खान के कहना बा कि जबले जीहें तबले जौहर विश्वविद्यालय के कुलाधिपति बनल रहीहें.
- उत्तर प्रदेश के मुख्यमंत्री अखिलेश यादव उर्दू भाषा के समाज में एकता कायम करे वाला भासा बतवलन आ उर्दू के विद्यार्थियन के लैपटाप बटलन.
- बौद्ध कान्क्लेव काल्हु अतवार के सारनाथ (वाराणसी) में होई जवना में देश विदेश से 124 लोग शामिल होखी.
- शिवसेना से नाता टूटला का बाद भाजपा आ रिपब्लिकन पार्टी ऑफ इंडिया में समझौता हो गइल. अठावले के पार्टी 8 जगहा से चुनाव लड़ी.
- अल्पमत में आइल महाराष्ट्र सरकार के मुख्यमंत्री पृथ्वीराज चव्हाण के इस्तीफा राज्यपाल चिरंजीवी विद्यासागर राव सकार लिहलन आ उनुका के अगिला व्यवस्था होखे ले कामचलाऊ मुख्यमंत्री बनल रहे के कहले.
- महाराष्ट्र में कांग्रेस आ समाजवादी पार्टी के गठबन्हन चौबीसो घंटा ले ना चल पावल आ टूट गइल. दुनू दल अब अलग चुनाव लड़ीहें.
- केन्द्रीय पर्यटन राज्य मंत्री श्रीपद नाईक आजु कहलन कि देश में बुद्धिस्ट सर्किट से जुड़ल तीर्थ स्थलन के यात्रा करे ला वातानुकूलित ट्रेन चलावल जाई.
- शिव सेना के उम्मीदवार महाराष्ट् विधानसभा चुनाव ला 286 सीट से परचा दाखिल कइले.
- इंचियोन एशियाई खेल – ललिता बाबर ट्रैक एंड फील्ड मुकाबला में 3000 मीटर स्टीपलचेज स्पर्धा में कांस्य पदक जीतलि.
- उत्तर प्रदेश में मवेशियन के इलाज में घातक दवा डाइक्लोफिनेक के इस्तेमाल पर पूरा रोक लगवलसि.
- प्रधानमंत्री नरेन्द्र मोदी के स्वच्छ भारत अभियान का तहत आजु राष्ट्रपति भवन परिसरो में साफ सफाई शुरू भइल.
- भाजपा नेता सुशील कुमार मोदी कहलन कि जे तरह आजु अदालती मनाही का बावजूद सत्तारूढ़ दल के बाहुबली विधायक अनंत सिंह नाजायज तरीका से बनल शापिंग माल के उद्घाटन कइले ओहसे साबित हो गइल कि राज्य में फेरू जंगल राज आ गइल बा.
- बसपा के बड़का नेता आ विधान परिषद सदस्य रहल देवरिया के एडवोकेट श्रीनाथ के पार्टी से निकाल दिहल गइल.
- मध्यवर्ती जापान में आजु ज्वालामुखी फटला से सात जने बेहोश हो गइले, आठ जने घवाहिल आ 250 लोग पहाड़े पर फंस गइल बा.
- प्रधानमंत्री नरेंद्र मोदी का खिलाफ जारी अमेरिकी अदालत के समन के तामिल करावे वाला के 10 हजार डाँलर के ईनाम देबे के एलान भइल बा बशर्ते उ एकर विडियो सुबूत दे पावस. मोदी के चारो ओर लागल सुरक्षा घेरा का चलते समन तामिल करावल संभव नइखे.
- इंचियोन एशियाई खेल – भारत के पुरुष टीम शनिचर का दिने चीन के 2-0 से हराके ग्रुप बी से सेमीफाइनल में पँहुच गइल.
- विदेशी मुद्रा भंडार लगातार तिसरको सप्ताह गिरत गइल आ 19 सितंबर के खतम भइल सप्ताह में 315.59 अरब डालर रह गइल बा.
- भारत, नेपाल, ब्राजील, आ दक्षिण अफ्रीका सुरक्षा परिषद समेत विश्व संस्था संयुक्त राष्ट्र में सुधार के मांग कइले.
- जौनपुर जिला के बूढ़ स्वतन्त्रता सेनानी आ समाज सेवी सेठ जयकरन सिंह चौहान के काल्हु देर रात मुम्बई के विक्रोली में उनुका डेरा पर हो गइल. ऊ 92 बरीस के रहलन.
- जौनपुर के बरसठी इलाका में एगो नवही के लाश पेड़ से टँगाइल मिलल बा.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं
टटको में टटका आज के खबर पढ़ीं…..

robotstxt: allowed

filter: keep


text:
साहित्य,पर्यावरण आ संस्कृति पर काम करेवाला संस्था लाल कला मंच पिछला दिने प्रेमचंद के 135 वां जनमदिन के काव्यगोष्ठी का रुप में मीठापुर में मनवलसि.
कवि गोष्ठी के शुरुआत भइल लाल बिहारी लाल के सरस्वती वंदना से –
अइसा माँ वर दे. विद्या के साथे-साथे सुख, समृद्धि से सबके भर दे.
कार्यक्रम के अध्यक्षता कामरेड जगदीश चंद्र शर्मा कइले आ दिल्ली आ फरीदाबाद के अनेके कवि लोग एहमें आपन कविता सुनवलें जइसे कि लाल बिहारी लाल, जय प्रकाश गौतम, शिव
प्रभाकर ओझा, आकाश पागल, के.पी. सिंह कुवंर, सुरेश मिश्र अपराधी, मलखान सैफी वगैरह. सभे आपन-आपन कविता से सुनेवालन के मन मोह लिहले.
बाद में संस्था के सचिव लालबिहारी कहले कि प्रेमचंद जी के लिखल बहुते सरल आ सुबोध भाषा में बा आजो उनकर रचना समाज में सराहल जाला आ आजुओ ऊ उपयोगी बा.
प्रेमचंद जयन्ती का मौका पर भइल एह कार्यक्रम में अनेके लोग मौजूद रहल जवना में लाल चंद्र प्रसाद, लोक नाथ शुक्ला, महेश बछराज, ललित शर्मा, अशोक कुमार, रमेश गिरी, कृपा शंकर, रवि शंकर वगैरह अनेके खासमखास लोग रहुवे.
कार्यक्रम के समापन संस्था के अध्यक्ष सोनू गुप्ता के धन्यवाद ज्ञापन से भइल.
(लाल बिहारी लाल)


text:
बहुचर्चित प्रोडक्शन कंपनी यश एंड राज इंटरटेनमेंट के बैनर तले एवं मधु सिंह प्रेजेंट “ठोक देब” की शूटिंग गुजरात के सिलवासा में चल रही है,फिल्म में दक्षिण भारतीय सिनेमा के चर्चित फाईट मास्टर वेंकटेश ने फाइटिंग को बहुत ही बढ़िया तरीके से फिल्म के कलाकारों से हैरतंगेज स्टंट कराया । ये फिल्म बहुत बड़े सेटअप के साथ अपने सीन्स को शूट करता आगे बढ़ रहा है ,अक्षरा सिंह और पवन सिंह के अभिनय से सजी इस फिल्म में दिव्या द्विवेदी,ब्रिजेश त्रिपाठी,गोपाल राय तथा नवोदित कलाकार सुजीत भी इस फिल्म के माध्यम से दर्शको से रूबरू होंगे ,फिल्म का म्यूजिक दिया है एस कुमार ने,कैमरा प्रिन्स,कोरियोग्राफर रामदेवन,मोना,चेतना,महेश आचार्य,आइटम सांग में सीमा सिंह,संगीता तिवारी और भोजपुरी में पहली बार आइटम सांग में दिखेंगी शिवानी सामंता।”ठोक देब ” फिल्म के डायरेक्टर है अजय कुमार।
भोजपुरी की बहुचर्चित फिल्म “ठोक देब” की शूटिंग रिपोर्ट


text:
भारत के राष्ट्रपति रहल, परमाणु वैज्ञानिक, महान राष्ट्रभक्त, सरस्वती साधक अवुल पकीर जैनुलाब्दीन अब्दुल कलाम साहब के आज अचानके निधन हो गइल. देश दुनिया में मिसाइल मैन का नाम से मशहूर अब्दुल कलाम साहब के याद ना रहल कि जब मिसाइल छोड़ल जाले त ओकरा पहिले पूरा तइयारी होला आ पल पल के हिसाब राखे के पड़ेला. आजु शिलांग के आई आई एम के कार्यक्रम में शामिल होखे चहुँपल कलाम साहब का बारे में केहू के इचिको अनेसा ना रहल कि आजु उनकर आखिरी दिन होखे जा रहल बा.
84 बरीस के अब्दुल कलाम आजु साँझ बेरा करीब साढ़े छह बजे कार्यक्रम का दौरान गिर पड़लन आ उनकर खराब तबियत देखत आनन फानन में बेथानी अस्पताल में भरती करावल गइल जहाै से उनकर प्राण पखेरू हमेशा हमेशा ला उड़ गइल. बस आपन कृति आ यादगार छोड़ गइल. उनकर पार्थिव शरीर दिल्ली ले आवे के इन्तजाम हो रहल बा.
जीवन परिचय :
अवुल पकीर जैनुलाब्दीन अब्दुल कलाम के जनम 15 अक्टूबर का दिने साल 1931 में तमिलनाडु के रामेश्वरम में भइल रहे. उनका पिता के नाम जैनुलाब्दीन रहे आ माता के नाम असिअम्मा. पिता बहुते गरीब रहलन आ मल्लाही से आपन जीवन यापन करत रहलें. एह चलते अब्दुल कलाम के अपना स्कूली पढ़ाई का समय मेहनत मजदुरिओ करे के पड़त रहे. ऊ अखबारो बाँटे के काम कइलन स्कूली पढ़ाई का दौरान जेहसे कि घर के खरचा में आपम योगदान दे सकस.
रामानाथपुरम श्वार्ट्ज मैट्रिकुलेशन स्कूल से मैट्रिक कइला का बाद अब्दुल कलाम सेंट जासेफ कालेज, तिरुचिरापल्ली से साल 1954 में भौतिकी में स्नातक कइलन. ओकरा बाद एरोस्पेस इंजिनियरिंग के पढ़ाई करे मद्रास चल अइलन. वायुसेना में जाए का परीक्षा में उनुकर नउवां स्थान आइल जबकि जगहा रहल आठे गो. एहसे पायलट ना बन पवलन.
अब्दुल कलाम भौतिकी आ एयरोस्पेस इंजिनियरिंग के पढ़ाई कइला का बाद करीब चालीस बरीस ले रक्षा अनुसंधान आ विकास संगठन (डीआरडीओ) आ भारतीय अन्तरिक्ष अनुसंधान संगठन (इसरो) में काम कइलन. भारत के नागरिक अन्तरिक्ष कार्यक्रम आ सैनिक मिसाइल आ लांच ह्वेकिल तकनीकि के विकास से जुड़ल अब्दुल कलाम बाद में मिसाइल मैन का नाम से जानल जाए लगलन. भारत के साल 1998 के पोखरण आणविक विस्फोटो से बहुते करीब से जुड़ल रहल अब्दुल कलाम के अटल बिहारी बाजपेयी के प्रधानमंत्री रहत घरी साल 2002 में देश के राष्ट्रपति बनावल गइल. बाद में राष्ट्रपति रहला का दौरान जब युपीए के सरकार बने के समय आइल तब कहल जाला कि सोनिया गाँधी के प्रधानमंत्री बनावे से कलाम साहब इन्कार कर दिहलें आ तब मजबुरी में सोनिया गाँधी अपना पसंद के मनमोहन सिंह के प्रधानमंत्री के कुरसी पर बइठवली. बाकिर असली शासन त सोनिए के रहल बस नामे भर के प्रधानमंत्री रहलन मनमोहन सिंह.
देश के 11वां राष्ट्रपति का रूप में 25 जुलाई 2002 से 25 जुलाई 2007 तक काम कइला का बाद अब्दुल कलाम नागरिक जीवन में लवट अइलन आ एह दौरान किताब लिखे आ सामाजिक सरोकारन से हमेशा जुड़ल रहल. अब्दुल कलाम साहब के मजहब जनम से जवन रहल होखे बाकिर धर्म उनकर हमेशा भारतीय के रहल. कवनो संप्रदाय मजहब से उपर रहलन कलाम साहब. अब्दुल कलाम के साल 1981 में पद्म भूषण, साल 1990 में पद्म विभूषण आ साल 1997 में भारत रत्न से सम्मानित कइल गइल. एकरा अलावहुं उनुका अनेके सम्मान मिलल.
आ आजु 27 जुलाई 2015 का दिने शिलाग के आई आई एम में एगो व्याख्यान देत अब्दुल कलाम के दिल के दौरा पड़ल आ ऊ गिर पड़लन आ बहुते गंभीर हालत में अस्पताल चहुँपावल अब्दुल कलाम के निधन हो गइल. देश से मिसाइल मैन अचके में उड़ गइल.
भोजपुरिका परिवार का तरफ से देश के एह सपूत भारतीय संस्कृति के माने वाला अब्दुल कलाम के हार्दिक श्रद्धांजलि!


text:
मेहरारू अपना मरद से पुछलसि,
सुहागराति मे जब पहिलका हालि हमरा के देखलऽ त तहरा कईसन लगनी?
मरद जवाब दिहलसि,
हम त मरिये गईल रहितीं अगर
हमरा हनुमान चालीसा ईयाद ना रहल रहित!
सभ केहू व्यस्त बा
सभ केहू व्यस्त बा
अपना जिनिगी का भँवर में.
अइसना में एगो चुटपुटिहा
धीरे से कहि जाले कि
केहू बा,
जे तोहरा के भुलाईल नईखे.
More Bhojpuri SMS
मेहरारू अपना मरद से पुछलसि,
मन मगन रहतावे, सुन्दर लागऽता दुनिया.
जब से खुलल बा वेबसाइट अँजोरिया.
भले चाँद सूरज में गरहन लागत रहे,
या अल्लाह कयामत ले अँजोरिया सलामत रहे.
बहत गंगा में हाथ जरुर धोवे के चाहीं,
बड़ा पुन्न होला!
खइले के ना हऽ, पचवलो के हऽ
काजर कइले के ना हऽ, मटकवलो के हऽ.


text:
भोजपुरी विद्वान सिपाही सिंह श्रीमंत जी आपन आलेख जवन अहेरी पत्रिका, 1977 में आलोचना-समालोचना -समीक्षा नाम से लिखनी ओह में उहाँ के लिखत, बानी कि – ” ई बात सही बा की ठेठ शब्दार्थ का ख्याल से आलोचना- समालोचना भा समीक्षा एह तीनू शब्दन में तनी-मनी अंतर के बारीकी भले लउक जाय, बाकिर व्यवहार में तीनू शब्दन के प्रयोग लगभग एके आर्थ में चालू बा. जब कवनो साहित्यिक कृति के विशेष रूप से अध्ययन भा अनुशीलन करके ओकरा सौन्दर्य के, ओकरा गुण-दोष के, ओकरा बारीकी के चाहे ओकरा ओकरा विविध साहित्यिक तत्वन के फरिया -फ़रिया के, चारु तरफ से जांच पर्काख के, लोग का सामने रख दिआय त कहल गईल बा. पुनरुक्ति दोष के खतरा उठा करके भी हम अपना कथ्य के भा कहनाम के कई तरह से कह के साफ़ करे के कोशिश कइनी ह” (पृष्ठ- 28)( निबंध कलश, सिपाही सिंह श्रीमंत, भोजपुरी साहित्य संस्थान, पटना, 2011।
उहाँ के दुसर आलेख जवन अहेरी के दूसरा अंक अप्रेल, 1977 में आईल ओह में एगी आलेख ” आलोचना-समालोचना” में लिखत बानी (पृष्ठ 4) कि भोजपुरी में आलोचना -समालोचना के अबहीं बहुत अभाव बा. छिट-पुट ढंग से यत्र तत्र कभी कभार पत्र-पत्रिकन में अइसन चीज देखे में आ जाला बाकिर अबहीं तक ले विद्वान लोग बढ़ावा देवे खातिर रिवाज बना ले ले बा की कइसनों रचना के ” वाह रे-वाह खूब लिखले बानी” कहे लागता।
भोजपुरी आलोचना साहित्य के विकास के आवश्यकता (पृष्ठ – 125) आलेख जवन जोड़ल- बटोरल (भोजपुरी निबन्ध, समीक्षा आ अन्य विधा के संकलित रचना, लोग प्रकाशन, 2011 ई ) में भोजपुरी के विद्वान नागेन्द्र प्रसाद सिंह लिखत बानी – देश आ विदेश के विभिन्न विश्वविध्यालय से भोजपुरी भाषा, साहित्य आ संस्कृति विषयक शोध-कार्य सम्पन्न भइल, जवना के संख्या लगभग 100 होई आ ओह पर पी-एच डी आ डी लिट् के उपाधियों शोधकर्ता लोग का मिलल. चिंताजनक बात ई बा की भोजपुरी विषयक आधिकांश शोध-प्रकाशित नइखे . विपुल सर्जनात्मक साहित्य आ बहुत विद्वान- समीक्षक से भरल पुरल भइला के बादो जतना विकास सर्ज्नाताम्क साहित्य (काव्य, उपन्यास, कहानी आदि) के भइल, ओतना आलोचना साहित्य के ना हो सकल बा. भोजपुरी के विभिन्न पत्र-पत्रिकन में समय-समय पर कुछ सामग्री प्रकाश में आवत रहल बा आ ‘कसौटी’ अउर ‘पाती’ जइसन कुछ पत्रिकन के कबो-कबो प्रकाशन हो रहल बा. कुछ विद्वानन के साहित्य के विविध पक्षन, साहित्यकारन के कृतित्व आ पुस्तकन पर फुटकर आलोचनात्मक आलेख देखे के मिळत बा. एही क्रम में साहित्य के इतिहास आ साहित्यशास्त्र पर भी कुछ पुस्तकं के प्रकाशन भईल बा, जवान वर्तमान आवश्यकताका तुलना में ऊंट का मुंह में जीरा अइसन बा।
भोजपुरी में साहित्यालोचन के सीरी गणेश उहे साहित्यकार- आलोचक लोग कइल जे पाहिले से संस्कृत, हिंदी आ अंग्रेजी माध्यम से भोजपुरी भाषा से जुडल रहे. भोजपुरी में पंडित रामनरेश त्रिपाठी, संकटा प्रसाद, दुर्गाशंकर प्रसाद सिंह ‘नाथ’ पंडित गणेश चौबे, डॉ कृष्णदेव उपाध्याय , डॉ उदय नारायण तिवारी, डॉ विश्वनाथ प्रसाद , कमला प्रसाद मिश्र, विप्र, कृष्णानन्द कृष, महेश्वराचार्य, नागेद्र प्रसाद सिंह, डॉ विवेकी राय, भुनेश्वर सिंह शिक्षक, डॉ ब्रज भूषण मिश्र, डॉ राजेश्वरी शांडिल्य के अलावा, आज काल डॉ विष्णुदेव तिवारी, डॉ रामदेव शुक्ल, जिंतेंद्र कुमार, रामाज्ञ प्रसाद सिंह विकल, राम निहाल गुंजन, डॉ तैयब हुसैन पीडित, जगन्नाथ, भगवती प्रसाद द्विवेदी, डॉ किशोरी शरण शर्मा, डॉ रमाशंकर श्रीवास्तव, डॉ संध्या सिन्हा, बलभद्र, दिलीप कुमार आदि।
भोजपुरी साहित्य के विद्वान डॉ जय कान्त सिंह जय जी आपन किताब भोजपुरी गद्य साहित्य, स्वरुप-सामग्री, समालोचना में भोजपुरी आलोचना साहित्य का अध्ययन के मुख्य रूप से तीन गो बतवले बानी (पृष्ठ -130 – 1 हिंदी-भोजपुरी के साहित्यिक पत्र-पत्रिका, 2 आलोचनात्मक निबंध के संकलित-सम्पादित पुस्तक आ 3 आलोचक लोगन के साहित्यालोचना ( राजर्षि प्रकाशन, मुजफ्फरपुर, बिहार, वर्ष -2013।
बात चंपारण के एह विधा में देन के आई त सबसे पाहिले पंडित गणेश चौबे के नाम सबसे ऊपर आई. पतिलार, बगहा निवासी अवधेश नारायण शाही आ शम्भूशरण राय के संपादन में अहेरी के दू गो अंक 1977 में प्रकाशित भईल , पहिला अंक में ” आलोचना- समालोचन समीक्षा” नामक आलेख आइल जवन सिपाही सिंह श्रीमंत जी लिखले रही आ दूसरो आले ख “आलोचना- समालोचना” अप्रेल, 1977 में आईल आहेरी के दूसरा अंक में छपल जेकर चर्चा ‘निबंध कलश’ में आईल बा।
आभार: अखिल भारतीय भोजपुरी लेखक संघ, दिल्ली के फेसबुक पेज से


text:
भोजपुरी के शेक्सपियर भिखारी ठाकुर के गीतन पर “द लिगेसी आफ भोजपुरी लिटरेचर” एलबम के सफल रिलीज का बाद कल्पना पटवारी के नयका एलबम जारी भइल बा “द कलर्स आफ फगुनहट”. एह एलबम के ईएमआई वर्जिन रिकार्ड जारी कइले बावे जवना के दुसरका भोजपुरी रिलीज ह ई एलबम. एह एलबम में पारंपरिक भोजपुरिया फगुआ के पेश कइल गइल बा.
कल्पना के एह भोजपुरी फगुआ के एलबम के रिलीज करे वाला समारोह मुंबई के बसेरा स्टूडियो में पिछला अतवार का दिने भइल. एह मौका पर मशहूर भोजपुरी फिल्मकार अभय सिन्हा, भोजपुरी गायक आ सुपर स्टार पवन सिहं, नृत्य गुरू पप्पू खन्ना आ अभिनेत्री मधु शर्मा समेत अनेके खासमखास लोग मौजूद रहे. कल्पना के अबहीं ले बारह गो होली एलबम जारी हो चुकल बा बाकिर कवनो इंटरनेशनल लेबल पर उनकर ई पहिलका फगुआ एलबम ह.
फगुआ के आवे के आहट बतलावत फगुनहट के नाम पर जारी एह एलबम में कल्पना के छह गो फगुआ गीत बा. एहमें रंगबाज फगुनवा आइल, अब लेहू रंगवा लगाई, देवरा रंगबाज, पियवा कलकत्ता गइले, बाबू कुँवर सिंह, आ अब कहाँ फगुआ गवाता शामिल बा. खुद कल्पना मानत बाड़ी कि एह फगुआ गीतन में से एकाध गो दुअर्थी गीत हो सकेला बाकिर पारंपरिक भोजपुरी फगुआ में एकरा के हमेशा से गवात आइल बा.
(म्यूजिक बाक्स)


text:
Home Tags मनोज टाईगर
Tag: मनोज टाईगर
देवरा भईल दीवाना बन कर तैयार
साई दीप फिल्मस के बैनर तले बन रही भोजपुरी फिल्म ‘देवरा भईल दीवाना’ बन कर तैयार इस अवसर पर इस फिल्म के निर्माता एवं...
मुंबई और पंजाब में जल्दी रिलीज होगी भोजपुरी फिल्म सपूत
फिल्मकार और लेखक महेश पांडे की भोजपुरी फिल्म "सपूत" मुम्बई और पंजाब में रिलीज होगी। इस फिल्म के निर्देशक हैं युवा फिल्मकार मुकेश पांडे।...
दिल भईल दिवाना तोहरा प्यार में की शूटिंग शुरू
हाल ही में भोजपुरी फिल्म "दिल भईल दिवाना तोहरा प्यार में" की शूटिंग मुंबई में शुरू की गयी प्रियांसी मूविज के बैनर तले बन रही...


text:
सआदत हसन मंटो
सआदत हसन मंटो उर्दू क एगो बहुत मशहूर लेखक रहलें। मुख्य रूप से उनकर प्रसिद्धि कहानी लेखक की तरे बा लेकिन कहानी की आलावा ऊ फिल्म के स्क्रिप्ट, रेडियोनामा आ नाटक भी लिखलें।
मंटो क जनम अंग्रेजन की समय की भारत में ११ मई सन १९१२ ई. में समराला, पंजाब में भइल। मंटो के शुरूआती पढ़ाई अमृतसर में आ फ़िर इन्वार्सिटी के पढ़ाई अलीगढ़ में भइल। बंबई (अब मुंबई) में रहि के काफ़ी लेखन कइलें आ सन १९४८ ई. में ऊ पाकिस्तान चलि गइलें।
अंग्रेजी हुकूमत आ पाकिस्तान सरकार दुनो उनपर तीन तीन बेर अश्लीलता के आरोप में मुकदमा चलावल लेकिन एक्को बेर आरोप साबित ना भइल। तमाशा उहाँ के पहिली कहानी रहे आ ए पर अंग्रेजी हुकूमत प्रतिबन्ध लगा दिहलस। उनकी प्रसिद्द रचना में टोबा टेक सिंह, बू, ठंडा गोश्त, खोल दो, आ धुआँ जइसन कहानी बाड़ी कुल।
खाली बयालिस बरिस की उमिर में उनकर देहांत लाहौर में १८ जनवरी, १९५५ के हो गइल


text:
भोजपुरी सुपरस्टार पवन सिंह आ हिट अभिनेत्री पाखी हेगड़े के जोड़ी भोजपुरी परदा पर अनोखा रोमांटिक म्युजिकल फिलिम ‘प्यार मोहब्बत जिंदाबाद’ ले के आवत बिया.
बाबा बैद्यनाथ फिल्म्स के बैनर तर बनल एह फिलिम के निर्माता-निर्देशक बिहार सरकार के कला संस्कृति आ युवा मामिलन के मंत्री विनय बिहारी हउवें.
कहानी पवन सिंह आ पाखी के किरदारन का बीच प्रेम के ह. एहमें पवन आ पाखी के शानदार अभिनय देखे के मिली. पवन सिंह सवर्ण लड़िका के आ पाखी दलित पिछड़ा समाज के लड़िकी के किरदार में बाड़ी. दुनू के प्यार जब परवान चढ़ऽता त कइसे अपना मुकाम ले चहुपत बा इहे एह फिलिम के हाईलाईट बा.
शूटिंग बिहार के वाल्मिकीनगर, राजगीर, नैनीताल, आ मुंबई समेत अनेके रमणिक जगहन पर करावल गइल बा.
एह फिलिम में दर्जन भर राजनेतो परदा पर नजर अइहें. एकरा के एही महीना रिलीज कइल जाई.
(प्रशान्त-निशान्त)


text:
Home Tags भोजपुरी हास्य व्यंग्य
Tag: भोजपुरी हास्य व्यंग्य
घट गइल बा
हमार बैंक बैलेंस घट गइल बा। कनेकसन सब जगह से कट गइल बा।। ई इसकूटर, फिरीज, रंगीन टी.वी। बड़ा सस्ता में लइका पट गइल बा।। बनी अब एकता...
कौनो गारन्टी बा का
केकरा से नैना लड़ी, कौनो गारन्टी बा का। केतना ऊपर से पड़ी, कौनो गारन्टी बा का।। ई हऽ सम्मेलन कवि के, दउड़ के मत जा उहाँ। चाए...
नथुनियाँ पर गोली मारे…
गोली मारल एगो अइसन शब्द बा जवना के अर्थ हरमेसे उल्टा लिहल जाला - नाम सुनते रोआँ खड़ा हो जाला आ करेजा काँप जाला...
बियाह मत करि हऽ
आपन जिनगी तबाह मत करि हऽ। प्यार करि हऽ बियाह मत करि हऽ।। आदमी से तू नेता बन जई बऽ। राजनीति के चाह मत करि हऽ।। ऊ कमाएले...


text:
भोजपुरी सिनेमा के नंबर वन नायिका रिंकू घोष के चाहे वालन के तादाद हर जगहा बा. सीतामढ़ी में अपना फिलिम ‘नागपंचमी’ के शूटिंग करे चहुँपल रिंकू घोष के देखे ला लागल कि पूरा सीतामढिए उठ के चल आइल रहे. लोग रिंकू सशगे फोटो खिंचवावल, आटोग्राट लिहल बाकिर सब कुछ बहुते मिलनसार अंदाज में.
लोग के एह व्यवहार पर खुश रहली रिंकू घोष.
रिंकू एह घरी हर छोट बड़ निर्माता के फिलिमन में काम करत बाड़ी. असलम शेख संगे रिंकू के फिलिम ‘औरत खिलौना नहीं’ जल्दिए रिलीह होखे वाली बा. राजकुमार पांडे के फिलिम ‘नगीना’ के शूटिंग हाल ही में पूरा कइली ह रिंकू. जगदीश शर्मा निर्देशित ‘हथियार’ फिलिमो के शूटिंग पूरा करा चुकल बाड़ी रिंकू घोष.
(शशिकांत सिंह, रंजन सिन्हा)


text:
भोजपुरी सिनेमा के ‘लाडला’ सुपर स्टार खेसारी लाल यादव के दिल राजस्थानी सिनेस्टार नेहाश्री के प्यार अइसन दिवान बन गइल बा कि खेसारी लाल यादव नाचत बाड़े, गावत बाड़े, झूमत बाड़े आ बेर बेर इहे कहत बाड़न कि ‘काबू में शरीर नइखे, हमार दिल सीना मे ना आंटऽता.’ आ ई सुनि सुनि के नेहाश्री इतरात बाड़ी, इठलात बाड़ी आ खेसारी लाल यादव के रिझावत बाड़ी.
बात त रउरो जान गइल होखब कि बात फिलिम के होखत बा. सुपर स्टार खेसारी लाल यादव के सिल्वर जुबली 25वीं भोजपुरी फिलिम ‘लाडला’ के.
कृति इन्टरटेनमेंट प्रस्तुति आ आस्था आर्ट अउर रंजीत सिंह इन्टरटेनमेंट के फिलिम ‘लाडला’ के निर्माता निलाभ तिवारी अउर रंजीत सिंह, सह निर्माता नन्हे पाण्डेय, निर्देशक प्रेमांशु सिंह, कथा पटकथा आ संवाद लेखक नन्हे पाण्डेय, गीतकार आजाद सिंह, संगीतकार घुंघरू, छायाकार प्रमोद पाण्डेय, आ नृत्य निर्देशक राम देवन
मुख्य कलाकारन मे खेसारी लाल यादव, रंजीत सिंह, नेहाश्री, बृजेश त्रिपाठी, सुबोध सेठ, अनूप अरोरा, राहुल श्रीवास्तव, विनोद मिश्रा, स्वीटी सिंह, माया यादव वगैरह शामिल बाड़े.
(रामचंद्र यादव)


text:
– अभय कृष्ण त्रिपाठी “विष्णु”
एक व्यक्ति दू नाव पर सवारी, कइसे ? समस्या विकट बा आ ओहु से विकट बा ओकर समाधान. सबसे बड़ बात ई कि समाधान के चिंता केहु के नइखे काहे से कि आज हर केहु जेतना ज्यादा मिल जाये ओतना नाव पर सवारी करे खातिर ना सिरिफ लालाईते बा बलुक सवारी के मजा लेबे खातिर कवनो हद तक जाए खातिर तैयार बा. ना केहु समझे के तइयार बा आ ना केहु का पास समुझावे के शक्ति मौजूद बा. सबसे बड़ समस्या ई कि सामने वाला के त्यागो करल मुश्किल काहे से अपना के छोड़ल आसान ना होला. चलीं पहिले वस्तु स्थिति समुझावे के कोशिश करत बानी एह उमेद में कि शायद केहु हमरा से बेहतर सोच राखत होखे.
समाज भा परिवार, नर भा नारी ओकरा के चलावे खातिर एगो नियम बनल बा, भा बना लीहल जाला. ई नियम सामाजिक, धार्मिक, देश क कानून क मिलल जुलल रूप होला जवन या त सभके मान्य होला भा बहुमत के राय से बनावल होला आ ई सभकरा पर बराबर रूप से लागू होला. नियम भा परंपरा समय चाहे काल अनुसार बदलतो जाला बशर्ते सब सहमत होखे भा बहुमत वर्ग एकरा साथे खाड़ हो. नियम, परंपरा के बदले खातिर समय अउर काल का अनुसार विरोधो होत रहेला आ विरोध सफल ना भइला पर समाज अउर परिवार में टूटो होत जाला.
एक से सहमत ना भइला पर कुछ लोग के अलगा होके दुसरका वर्ग भा जमात में शामिल होखल आज आम बात बा. शायद एही क परिणाम बा कि आज समाज में अनगिनत विचारधारा, धर्म, जाति, मौजूद बा. एक छोड़ के दूसर के हाथ थामल में कवनो बुराई नइखे बाकि एहु के साथ रहब अउरी ओहु के साथ रहब के ही दू नाव के सवारी के संज्ञा दीहल जाला जवन कि उचित नइखे आ झगड़ा झंझंट के जड़े कहाई ओकरा के. जदि केहु के कवनो समाज चाहे परिवार के अंग बन के रहेके बा त ओकरा ओह समाज चाहे परिवार के परम्परा, नियम आ संस्कृति के मानही के पड़ी. इहाँ ई कहल बेमानी होखी कि हम तोहरा के मानत बानी लेकिन नियम हमार चली.
नियम हो भा परंपरा आ चाहे सामाजिक कानून सब एक दूसरा के पूरक हो सकेला बाकि केहु एक दूसरा के काट ना सकेला. हर केहु के अपना अपना हिसाब से जिए के अधिकार बा आ इहे कारन बा कि एक धरम से दू धरम, एक परंपरा से दू परंपरा आ फेर एहु के टुकड़ा होत गइल. लेकिन अपना अधिकार के आड़ में अपना साथे दूसरो के जिनगी नरक करे क अधिकार केहु के पास नइखे. बात के अउरी खुल के कहे के बात हो त फिलहाल हम शनि शिंगणापुर के घटना के उदाहरण देब.
एगो परंपरा बरीसन से चलल आवत बा, जेकरा नइखे माने के बा ऊ अलगा हो जाओ आ दूसर शनि के मंदिर बना के पूजा शुरू करे. के रोकले बा. बाकि जदि ओहि शनि मंदिर के माने के बा त उहाँ के परंपरा के सम्मान पहिले करे के पड़ी. ज्यादा सरल भाषा में कहीं त हम ई कहब कि जदि हमरा अपना परिवार के साथे रहे के बा त गलत भा सही परिवार के मुखिया के बनावल नियम के पालन करही के पड़ी. जदि कवनो सदस्य एह नियम के नइखे मानल चाहत त ओकरो परिवार के साथे रह के सबकर जिनगी नरक करे के त कवनो औचित्य नइखे.
समझावे खातिर जरूर शनि शिंगणापुर के नाम लिहल बा बाकि ई स्थिति कमोवेश हर विषय आ स्थिति पर लागु होला. जबकि व्यवहार के स्तर पर ई हो रहल बा कि ना खेलब ना खेले देब, बस खेलवे बिगाड़ेब. आ एमा आग लगा के तमाशा देखे वाला लोगन के चाँदी हो रहल बा आ शायद फायदो हो रहल बा. बाकि अइसना लोग के तुलना बन्दर से बेसी ना होखी. लेकिन जदि अइसन लोग बन्दर बा त बकिया लोग काहे बिलाई बन के दू बिलाई के लड़ाई में बनरन के फायदा वाला कहावत चरितार्थ कर रहल बा?
आग लगाइब खुदहु जरब,
आज ना सही काल त मरब,
ना रही जग ना ही तू विष्णू,
दिल मिलाइब तब ही तरब.


text:
मिले मियाँ के माँड़ ना, बिरयानी के फरमाइश!
आजु रेल बजट सुनत घरी कुछ कुछ अइसने लागल. अब सही भा गलत एकर फैसला त रउरे सभे कर पाएब बाकिर हमरा लागल कि कहीं ना कहीं अच्छा दिन देखत लोग के सपना टूटल बा.
अब एकरा के सरकार के हियावे कहल जाई जे एह तरह के एगो अउर सपना ले के सामने आइल बिया. रेल भारत के आत्मा हवे. रेल के साधारण डिब्बा में कुछ दूर के सफर कर लीं त देश के बहुते समस्यन के अंदाजा लाग जाई बाकिर कबो कवनो रेल मंत्री एह डिब्बन में सफर कइले होखी से कबो सुने के ना मिलल. नेतागिरी करे से पहिले हो सकेला कि कुछ मंत्री अइसन यात्रा कइले होखसु बाकिर सत्ता के महल में घुसला का बाद आदमी एह तरह के यादन के अपना दिमाग से मेटा देला. याद ना करे के चाहे कि कबो उहो दिन रहुवे. आम आदमी के चाहीं एगो सहज सुविधा जेहसे कि उ अपना घर आ कमाई वाला जगहन का बीच समय समय पर आ जा सके. उ ढेर के हिरसा ना करे. आम आदमी हिरसाह होखबो ना करेला. भीड़ भाड़ का बीचो उ हिरकल रहेला. एसी में चले वाला लोगन से ओकरा कवनो हीसको ना होला. आम आदमी त बस इहे हिकमति निकाले का फेर में होला कि केहू तरह डिब्बा में धसरे के जगह मिल जाव त फेर कवनो ना कवनो तरह सँसर के अपना ला जगहा बनाइए ली.
आम आदमी त ओह सूरदास जइसन होला जेकरा तब ले पता ना चले कि खाना में घीव पड़ गइल जब ले उ ओकर कड़कड़ाहट ना सुन लेव. ए सूरदास घीव पड़ल ? कड़कड़ाव तब नू जानी वाला कहाउत एही बदे कहल गइल बा. रेल मंत्री के भाषण में आम आदमी खातिर बहुते कुछ हो सकेला बाकिर ओकर कड़कड़ाइल ओकरा सुनाइल नइखे. उ त बस इहे सुनलसि कि बुलेट ट्रेन, हाई स्पीड ट्रेन, एसी एक्सप्रेस, प्रीमियर ट्रेन वगैरह. जनसाधारण एक्सप्रेस सुने के मिलल बाकिर सहरसा आ दरभंगा वालन के. छपरा वालन के मँड़ुआडीह डेमू आ हफ्ता में तीन दिन ला लखनऊ एक्सप्रेसे से संतोष करे के पड़ल बा जबकि कोलकातावालन के त एतनो संतोष ना मिल पावल. खैर, बतकुच्चन के एह सब से का लेबे देबे के बा. उ त एही भीड़भाड़ में हियाव, हिरसा, हिरसाह, हिरकल, हीसका, हिकमति वगैरह शब्दन के घुसावे के मौका मिल गइल जइसे पहिले भीड़भरल डिब्बा में लोग खिड़की से घुसत भा घुसावल जात रहुवे. याद बा एक बेर बरौनी जंक्शन पर बड़ी लाइन के ट्रेन से छोटी लाइन के ट्रेन में देखले रहीं कुलियन के जे रूपिया लेके लोग के खिड़की से भीतर धसोर देत रहले सँ. हमहूं आजु मौका पा के एह शब्दन के घुसा दिहनी बतकुच्चन में. चली अब एहन से जानो पहिचान करा दीं. हियाव माने होला हिया के हिम्मत भा साहस. अंगरेजी में एकरा ला सबले नजदीकि शब्द होखी टेमिरिटी. हिरसा माने लालच आ हिरसाह माने लालची. सटि के बइठला के हिरकल कहल जाला. का हिरकल आवत बाड़ एह भीड़ में हमरा लगे? हीसका इरखा ला इस्तेमाल होला. हिकमति तरकीब के कहल जाला.
लागत बा कुछ लोग मने मन कुछ बुदबुदात बा जइसे मानो हिनहिनात होखे. एकरे के हिकरल कहल जाला. आ अब आगे कुछ कहे के हियाव नइखे हमरा में. से चलत बानी.


text:
लद्दाख से भाजपा सांसद पीएम से गोहार कइलन कि पीछे ना हट के चीन के मुकाबला कइल जाव. चीन आपन हद पार क दिहले बा. देमचोक इलाका के लोग चीनी घुसपैठ के विरोध कइल.
इसरो मंगलयान के मंगल के कक्षा में प्रवेश करावे वाला निर्देश अपलोड कइल शुरू कइलसि.
जम्मू-कश्मीर के पुंछ इलाके में विस्फोट से बीएसएफ के 2 गो जवान घवाहिल आ दू गो के मौत.
अगिला महीना से भारत-म्यांमार के बीच नौका सेवा शुरू होखी.
डालर के मजबूती आ लिवाली का चलते सोमार का दिने रुपिया में 49 पइसा के गिरावट आइल.
थोक मूल्य सूचकांक पर आधारित महंगाई दर पिछला पांच बरीस के सबले नीचे चहुँपल. भाजपा केकहना बा कि अच्छा दिन आवे लागल बा.
अगस्त महीना में सोना के आयात करीब पौने दुगुना बढ़ गइला से सरकार चिंतित बिया.
भाजपा नेता मेघराज जैन आज मध्यप्रदेश से राज्यसभा के उपनिर्वाचन में बिना विरोध चुना गइलन.
केन्द्र सरकार सड़क परिवहन से होखत प्रदूषण आ हादसा घटावे ला जल परिवहन विकसित करी आ जल पर्यटन उद्योग के बढ़ावा दी.
अपना बयानवीर नेतवन से परेशान कांग्रेस आजु साफ कहलसि कि अधिकृते प्रवक्ता लोग के बात कांग्रेस के असल राय होखी.
आजमगढ जिला में स्कूल प्रधानाचार्य आ बैंक कर्मचारियन के मिलीभगत से 61 लाख रुपिया के घोटाले होखे के मामिला सामने आइल बा. 8 जने का खिलाफ मुकदमा दर्ज.
पाकिस्तान के राजदूत अब्दुल बासित के कहना बा कि हाफिज सईद पाकिस्तानी नागरिक ह आ उ पूरा पाकिस्तान में कतहूं आवे जाए ला आजाद बा.
सारधा घोटाला मामला में 14 गो कंपनियन पर पांजी स्कीम चलावे खातिर मुकदमा चलाई गंभीर हेराफेरी जांच कार्यालय.
अमरिका के वैज्ञानिक एगो नया शोध में कहले बाड़े कि एबी ब्लड ग्रुप के लोग के भुलक्कड़ होखे वाला बीमारी के बेसी डर होला. एह लोग में डिमेंशिया के बीमारी अधिका होला.
मलेशिया में भइल एगो समारोह में भोजपुरी स्टार आ भाजपा सांसद मनोज तिवारी के सम्मानित कइल गइल.
प्रधानमंत्री नरेंद्र मोदी आ पाकिस्तान के प्रधानमंत्री नवाज शरीफ का बीच न्यूयार्क में मुलाकात के कवनो योजना से पाकिस्तान के राजदूत इंकार कइलन.
जौनपुर के बदलापुर में घरेलू कलह से परेशान नवही ट्रेन के आगे कूद के जान दिहलसि.
बेतिया के केआर स्कूल के पांचवीं में पढ़ेवाला एगो छात्र अपना संहतिया साथे मिल के अपना अपहरण के नाटक बनवलसि आ बाप से तीस लाख रुपिया के फिरौती मँगवलसि. साथी के पकड़इला से मामला के खुलासा हो गइल.
पीएमसीएच आ एनएमसीएच के नर्सन के हड़ताल टूट गइल. स्वास्थ्य मंत्री आ प्रधान सचिव स्वास्थ्य भरोसा दिआवले कि मांग पूृरा क दी सरकार.
तिहाड़ जेल के एगो कैदी फँसरी लगा के मरल.
गडकरी कहले बाड़न कि दस दिन का भितरे दिल्ली का सड़कन प फेरू से चले लागी ई-रिक्शा.
बिजनौर के जाटान में बम धमाका मामला में 6 गो आतंकवादियन पर देशद्रोह के केस दर्ज.
सगरी माँग सकरा जाए का बाद इलाहाबाद के प्राइवेट डॉक्टर आपन हड़ताल खतम कइलें.
आरबीआई गवर्नर रघुराम राजन कहलन कि डीजल के दाम पर से सरकार के दखल हटावे के समय आ गइल बा.
भारत आ वियतनाम का बीच आज विमान सेवा, तेल के खोज वगैरह सात गो काम खातिर समझौता भइल.
जम्मू कश्मीर में विनाशकारी बाढ़ से क्षतिग्रस्त रेललाइन के फेरू से चालू क दिहल गइल बा आ आजु से बारामूला, श्रीनगर, बानिहाल मार्ग पर आवाजाही होखे लागी.
उत्तर प्रदेश सरकार 3500 रुपिया से कम दाम वाला साइकिल के वैट से मुक्त क दिहलसि.
इंजीनियर दिवस का मौका पर प्रधानमंत्री नरेंद्र मोदी इंजीनियरन के बधाई देत ओह लोग से राष्ट्र के निर्माण में अहम भूमिका निभावे के कहलन.
बॉलीवुड अभिनेता आमिर खान के शो “सत्यमेव जयते सीजन 3” के प्रसाारण पांच अक्तूबर से शुरू होई.
बॉलीवुड निर्देशक ई.निवास “शूल” फिलिम के सीक्वल बनइहें आ एहू में मनोज वाजपेयी रहीहें.
हरियाणा रोडवेज के एगो बस अंबाला का लगे नदी में गिरल जवना से दू गो लड़िकियन के मौत हो गइल आ करीब पचास लोग घवाहिल हो गइल.
देवदास आ परिणिता जइसन कालजयी उपन्यास लिखे वाला शरत चंद्र चटोपाध्याय के आज 138वीं जयंती ह.
गूगल आज भारत में ऐंड्रॉयड वन स्मार्टफोन लॉन्च करे वाला बा. कम दाम वाला स्मार्टफोन मैदान में ई गूगल के पहल होखी.
सुप्रीम कोर्ट में आज सीबीआई चीफ रंजीत सिंहा मामला के सुनवाई होई.
बीजेपी के महासचिव राम माधव के कहना बा कि दिल्ली में भाजपा ‘लोकतांत्रिक’ तरीका से सरकार बनाई.
डीयू के स्कूल ऑफ ओपन लर्निंग के स्नातक पाठ्यक्रम में दाखिला लेबे के आजु आखिरी दिन ह. अब ले 1.35 लाख दाखिला हो चुकल बा.
2जी आ कोयला घोटाला से जुड़ल आरोपन के सामना करत प्रधानमंत्री रहल मनमोहन सिंह कवनो टिप्पणी करे से इनकार कइलन.
दक्षिण यूरोप के द्वीपीय देश माल्टा का लगे भूमध्यसागर में काल्हु दू गो नाव पलट गइला से नाहियो त 400 शरणार्थियन के मरला के अनेसा बा.
उत्तर प्रदेश के मऊ शहर कोतवाली इलाका में आजु सबेरे एगो प्रापर्टी डीलर के मोटरसाइकिल से आइल बदमाश गोली मार के मुआ दिहले.
संसद के चुनाव में अपना पार्टी के मिलल हार देखत स्वीडन के प्रधानमंत्री फ्रेडरिक रेनफेल्ड काल्हु देर रात पीएम पद आ पार्टी के प्रमुख पद से इस्तीफा दे दिहलन. कहलन कि पीएम पद ला दुबारा चुनाव ना लड़ीहें.
पाकिस्तान के पंजाब प्रांत में बारातियन के ले जात नाव डूब गइल आ दुल्हा समेत 17 लोग के मौत हो गइल. नाव पर 30 लोग सवार रहे आ सेना के देख रेख में चलत रहे.
दक्षिण मध्य यूरोपीय देश स्लोवेनिया में एगो छोटहन जहाज काल्हु गिर गइल जवना से ओह पर सवार तीन जने मर गइले आ एक जने बहुते घवाहिल बाड़न.
टटको में टटका आज के खबर पढ़ीं…..


text:
जब सलमान खान झंडू बाम भा फेवीकोल से सट सकेलें त मनोज तिवारी केकरा से कम हउवें. अब मनोजो तिवारी डर्मी कूल लगावे लागल बाड़न. अपना नयका एलबम में मनोज तिवारी एगो गाना डललें बाड़न ‘तेरी गर्मी दूर करूंगा डर्मी कूल से’ बाकिर एह बात के जबाब नइखन देत कि एह ला कंपनी से अनुमति लिहले बाड़न कि ना. याद करीं कि बिना अनुमति गाना में झंडू बाम जोड़ला ला कतना बवाल भइल रहे. बाद में अनुमति लेबे के पड़ल रहे.
‘हमरी पानी पूरी’ के एह गाना ‘तेरी गर्मी दूर करूंगा डर्मी कूल से’ पर बढ़िया वीडियो फिलिमावल गइल बा. एह मस्तमौला गाना के खुद तिवारी गवले बाड़न. एलबम जारी भइल बा टी-सीरीज से. एह एलबम में पाकिस्तानी एक्ट्रेस आयशा आ मोनालिसा संगे मनोज तिवारी के डांस जलवा देखावल गइल बा.
(शशिकांत सिंह, रंजन सिन्हा)


text:
बी एन तिवारी माने कि बैद्यनाथ तिवारी के लोग उनुका नाम से कम आ भाई जी भोजपुरिया के नाम से बेसी जानत रहुवे. ब्रह्यपुर के लगे गंगा नदी आ धर्मावती नदी के बीच में बसल गाँव नंदपुर में उनुकर जनम भइल रहुवे.
पिछला चालीसो बरीस से अधिका से भोजपुरी आन्दोलन में लागल भोजपुरी ला समर्पित भाई जी भोजपुरिया के बिना शायदे कवनो सभा सम्मेलन होखत रहुवे भोजपुरी वालन के. चाहे कार्यक्रम देश में होखत होखो भा मारीशस वगैरह देशन में. भोजपुरी के लगभग हर बड़का कार्यक्रम में भाई जी मौजूद रहत रहीं आ हर आयोजन में उहाँ के सक्रिय भागीदारी रहत रहुवे.
करीब चौहत्तर बरीस के भाई जी भोजपुरिया काल्हु सोमार का दिने अपना राँची वाला घर में चिर निद्रा में चल गइनी. रात में ना कवनो हलचल ना कवनो दरद पीड़ा के शिकायत. आजु मंगल का भोर में लोग उहाँ के अपना बिस्तर पर चिर निद्रा में सूतल पावल आ सन्न रह गइल भोजपुरी समाज. भाई जी के अंतिम संस्कार बुध का दिने वाराणसी में कइल जाई.
एह खबर सबसे पहिले हमरा रामरक्षा मिश्र विमल जी के मैसेज से मिलल. उहाँ के आपन श्रद्धांजलि पोस्ट कइले रहीं. बाद में फेसबुक पर देखनी त सगरी भोजपुरिया समाज भाई जी के शोक में आकुल व्याकुल मिलल.
हमार दुर्भाग्य कि हमरा कबो भाई जी के लिखल कवनो लेेख पढ़े के ना मिलल, ना कबो उहाँ के कवनो संबोधन सुने के मौका. मिले के त बाते दूर बा काहे कि हम कवनो समारोह सम्मेलन में जात ना रहीं. एने एकाध गो में गइबो कइनी त ओह आयोजन में भाई जी के मौजूदगी ना मिलल. भाई जी के विचारो का बारे में जाने सुने के मौका ना मिलला के अफसोस रही बाकिर जवना तरह हर आयोजन मेंं आ हर भोजपुरी संस्था भाई जी के अपना माथ पर आदर का साथे राखत रहुवे एहसे अंदाजा लगा सकीलें कि भाई जी भोजपुरी खातिर पूरा सहजोग देत होखब. समय त देते रहीं.
जइसन अक्सर होखेला भोजपुरी के एकसेएक मूर्धन्य लिखनिहारन का बारे में नेट पर खोजलो ना खोजा पावे, आ इहे आजु भाई जी काबारे में जानकारी बटोरत देखनी. ना त परिवार का बारे में कवनो जानकारी पा सकनी ना उहाँ के बाकी जिनिगी का बारे में.
भोजपुरिका आ अंजोरिया परिवार का तरफ से भाई जी भोजपुरिया के शत शत नमन का साथे भाव भरल श्रद्धांजलि देत रउरा सभे से निहोरा बा कि जतना कुछ जानकारी दे सकीं एह पोस्ट का नीचे कमेंट में देत जाई.
संपादक, भोजपुरिका
भोजपुरी के भीष्म भाईजी भोजपुरिया के मुम्बई में “अभियान” के श्रद्धांजलि
पुलिस विभाग के महत्वपूर्ण पद पर काम कर चुकल, सामाजिक मनई आ कला प्रेमी, अउर विश्व भोजपुरी समाज मंच के अंतर्राष्ट्रीय अध्यक्ष बी.एन.तिवारी के निधन मंगल का भोर में हो गइल.
भाईजी के निधन पर मुम्बई के सामाजिक सांस्कृतिक संस्था “अभियान” विलेपार्ले में बइठक क के श्रद्धांजलि दिहलसि. अभियान के अध्यक्ष अमरजीत मिश्र भाईजी के व्यक्तित्व आ भोजपुरी खाति उनुका लगन आ जुड़ाव का बारे में बतवलन. पत्रिका ‘भोजपुरी पंचायत’, दिल्ली के सम्पादक कुलदीप श्रीवास्तव भाईजी के भोजपुरी भाषा ला निष्ठा के सराहत आपन श्रद्धांजलि दिहलन. अउरीो वक्ता लोग भाई जी के निधन के भोजपुरी भाषा आ एकरा आंदोलन पर आघात बतवलन.
फ़िल्म अभिनेता रवि किशन भाईजी भोजपुरिया के भोजपुरी के भीष्म बतवलन. फ़िल्म निर्माता अभय सिन्हा कहलन कि उनका निधन से भोजपुरी समाज को गहीर आघात लागल बा आ उनकर कमी हमेशा खली. योगेश राय आ आर एस दुबे वगैरह अउरीओ लोग भाईजी के विनम्र श्रद्धांजलि दीहल.


text:
महुआ चैनल पर प्रसारित “सुर संग्राम” के पुरस्कार जीते वाली प्रियंका सिंह गोपाल गंज के हई. आत्म विश्वास से ओत प्रोत प्रियंका सिंह आज नाम के मोहताज नइखी आ आपन बढ़िया पहिचान बनावे आ सुने देखेवालन के दिल जीते में लागल बाड़ी प्रियंका. अपना एलबम, फिलिम आ स्टेज प्रोग्राम से प्रियंका सिंह मुंबई में रहिके आपन मुकाम बनावत बाड़ी. बहुते फिलिमन में इनकर गावल गीत शामिल बा जवना में संतान, डर, बदला, एक लैला तीन छैला, गरदा, कसम बा तोहरा प्यार के, दूलहिन, गाड़ब झंडा मोहब्बत के वगैरह आ भहुतेर एलबमो शामिल बाड़ी सँ.
कलाकार स्वाभिमानी होला आ प्रियंको सिंह हई. गँवे गँवे मुंबई के फिल्मी नगरी में आपन पहिचान बनाईए लिहले बाड़ी, हर संगीतकार, गीतकार, गायक निर्माता-निर्देशक के चहेती गायिका प्रियंका सिंह व्यवहारिक रूप से सामाजिक अउर मिलनसार हई. कहेली कि महूआ चैनल से नाम त मिलल, बाकिर मुंबई फिल्मी नगरी में हर दिने संघर्ष बा. बिना कवनो सहारा सहयोग के एगो लड़की ला कतना मुश्किल बा आपन जगह बनावल बाकिर भगवान चहीहें त सब ठीके हो जाई.
अपना बाप महतारी के इकलौती बेटी प्रियंका पर पूरा परिवार के गर्व बा. ऊ जानेले कि प्रियंका बढ़िया करत बाड़ी. प्रियंका सिंह के सपना बा नामी गायिका बन के गाँव घर समाज क नाम रौशन कइल. रोज समय निकाल के संगीत अभ्यास करत रहेली. संगीत त इनका रोम-रोम में बसल बा, भरोसा बा कि एक ना एक दिन माँ सरस्वती इनकर सुनीहें. प्रियंका सिंह खुद अपना हिसाब से संघर्ष करत बाड़ी. केहू बोलावेला त समय पर पहुँचेली. अपना काम के महत्व देली. मुंबई में पइसो चाहेला बाकिर पइसा इनकर जिद ना होखे. जवने बा तवनें में काम चलावे क बा. प्रियंका ला सभे आपने ह. जे काम देला ओकरो इज्जत करेली जे ना देला ओकरो.
प्रियंका सिंह लोकगीत के एगो सोलो एलबम करत बाड़ी जवना के काम फरवरी में शुरू होखे वाला बा.
(संजय भूषण पटियाला)


text:
सिनेमा भोजपुरी के अभिनेत्री स्मृति सिन्हा एह घरी उद्योग के सगरी बड़का बैनर के पसंद बन गइल बाड़ी. भोजपुरी के सबले सफल निर्माता आलोक कुमार के दू गो फिलिम, ‘साजन चले ससुराल’ आ ‘देवरा पे मनवाँ डोले’, स्मृति कर चुकल बाड़ी. अब ऊ आलोक कुमार के नईकी फिलिम ‘दुध का कर्ज’ में सुपरस्टार निरहुआ संगे नजर अइहें.
मशहुर निर्माता अभय सिन्हा के फिलिम ‘प्यार झूकता नहीं’ में स्मृति खेसारी लाल संगे बाड़ी त मशहुर वितरक निर्माता डा० सुनील के ‘प्रेम दीवानी’ आ सुपरहिट फिलिम ‘प्रतिज्ञा’ के सीक्वल ‘प्रतिज्ञा-2’ ओ में स्मृति सिन्हा नजर अइहें. एह बड़का बैनर के फिलिमन में काम कर के स्मृति गदगद बाड़ी.
(प्रशांत निशांत)


text:
सांप के हमनी का पूजो करीलें आ देख लीं त लाठी डंडा लेके मारियो दिहिले. आज हालात अइसन हो गइल बा कि हमनी के देश में सांपन के गिनिती घटे लागल बा. अब सांपन के बचावे आ आपन दोस्त बनावे में लाग गइल बाड़ें पवन सिंह.
आवे वाली फिलिम ‘सपेरा’ में एगो सपेरा के भूमिका करत बाड़े पवन सिंह. शूटिंग बिहार के सीतामढी में जोर शोर से हो रहल बा. निर्माता रितेश ठाकुर के एह फिलिम के निर्देशन विष्णु शंकर बेलू करत बाड़ें.
पवन सिंह अपना दर्शकन से निहोरा करत बाड़न कि सांपन के मारी मत सभे. अगर कहीं लउक जाव त भगा दीं ना त वन विभाग वालन के बोला के ओह लोग के हवाले कर दीं. काहे कि साँप हमनी के पर्यावरण के जरूरी हिस्सा हउवें आ ओह से हमनी के बहुते तरह के फायदा होखेला.
पवन सिंह फ़िलहाल सपेरा के शूटिंग में व्यस्त बाड़न. उनकर ‘योद्धा’ आ ‘बाज़ीगर’ रिलीज होखे वाला बाड़ी सँ. एह दुनू फिलिमन में पवन का संगे रविओ किशन बाड़ें.
(संजय भूषण पटियाला आ रंजन सिन्हा)


text:
भोजपुरिया सलमान के नाम से प्रसिद्ध सुपर स्टार अभिनेता पवन सिंह एक बार फिर से भोजपुरी परदे पर एक्शन फिल्म..
All posts by bhojpurixp
भोजपुरी फिल्मों के जानेमाने अभिनेता राकेश मिश्रा अपने खासे अभिनय से हमेशा चर्चा में रहते है राकेश हाल में ही..
भोजपुरी के सितारों से सजी तीन सुपर स्टार्स की टीम आज से क्रिकेट के मैदान में एक दूसरे के सामने..
Nisha Dubey Hot Photo, Nisha Dubey Wallpaper, Bhojpuri Actress Nisha Dubey, Nisha Dubey Bhojpuri Actress, Nisha Dubey Sexy Photos, Nisha..
बिग बॉस के घर में शादी रचा कर देश विदेश में छा जाने वाले भोजपुरी फिल्म जगत के हॉट कपल..
Meharau Chahi Milky White Bhojpuri Movie Wallpaper, Meharau Chahi Milky White HD Wallpapers, Meharau Chahi Milky White Bhojpuri Movie Poster,..
मोस्ट पॉपुलर फेस ऑफ पूर्वांचल प्रियेश सिन्हा की पहली भोजपुरी फिल्म ’मेहरारू चाही मिल्की व्हाइट’ को बिहार के सिनेमाघरों में..
पैशनवर्ल्ड एंटरटेनमेंट बैनर के तले बन रही हिंदी फिल्म “भूतवाली लवस्टोरी” का मुहूर्त ऑन लोकेशन मढ़ आइलैंड में किया गया।..
भोजपुरी सिनेजगत की परी कहे जाने वाली क्यूट अदाकारा निधि झा इन दिनों लगातार फिल्में कर रही हैं। गदर व..
भोजपुरी सिने जगत में गायक से नायक बनने की परंपरा को आगे बढ़ाते हुए अनंदा मोशन पिक्चर्स के बैनर तले..


text:
– सुधीर श्रीवास्तव ‘नीरज’
राति अबहिन दुइयो घरी नाहीं बीतल होई बाकिर बरखा आ अन्हरिया क मारे अधराति के लखां सन्नाटा पसरि गइल रहे चारू ओर. अषाढ के बादर पूरा दल बल के साथे आ के डटि गईल रहे… आ बरखा कहे कि आजु नाहीं बरसबि, फेर कब बरसबि. कहले बा जे गांव की माहौल मे बिजुली आ बिपति कब आ धमके कवनो ठीक नाहीं ह.
पूजन बाबा खिरकी खोलि के दुआरे का ओर झंकलें त पूरा टोला मे केहू के कवनो चाल नाहीं मिलल. कहीं एक्को चिरई के पूत ले नाहीं लउकल. हँ.. मंगऱुआ अलबत्ते अंउआत रहे. आजु कौरा नाहीं पवले रहे जपला.
– ई.. अन्हरवां का ठाढ बानी जी…
– नाहीं हो मलिकाईनि, मंगरूआ भोंकलसि ह त, आजु कौरा पवलसि ह न ?
– काहें, कबो एइसनो भईल बा का आजु पांच बरिस मे कि मंगरूआ कौरा नाहीं पवले होखे ?
– नाहीं हो, एइसन नइखे.
– रउरा अनेरे… बन क देईं खिरकी आ चलीं घर में.
देवाल घडी क ओर तका के कहले बाबा जे .. देख..न हो मलिकाइनि. अबहिन त नवो नाहीं बजल बा. तनि सुर्ती खियाव ना एक बीरा.
बाबा चउकी पर गोड़ लटका के बईठि गइले बाकिर गोड़ आगे पाछे हिलते रहे.
– हं..लेईं..
– हं हं ले आव…द…हेने.
बाबा के चेहरा गम्भीर बा. ई बडी देर से सवाचत रहली मलिकाईनि. जब नाहीं रोकाईल त टोकली – कवनो बाति ह का जी ?
– नाहीं त हो.
– नाहीं कइसे. आजु संझहीं से देखऽतानी राउर मन कहीं लागत नईखे. खनवो ढंग से नाहीं खाईल गइल ह अपने का. का बाति ह, बताईं.
– कहनी हं न. नाहीं कुछु. बस एहीं तरे.
– अरे पैंतीस बरिस हो गइल एहि मिसरौली (गांव के नाम) में अइले आ रउरे साथे रहत. रउरे एकहक सांस के हालि जानेनी हम.
बाबा सुर्ती झारि के दांते तर दबा लिहलें बाकिर नजर अबहिन निचहीं रहे. कुछु देरी ले एकदम सन्नाटा छवले रहे आ जब बाबा मूड़ी ऊपर उठवलें त बहरे वाला अषाढ के बादर उनकी आंखी.से झरे लागल. नजर घुमवलें मलिकाईनि की ओर. – देखबू हो बाबू के अम्मा. आजु बिहनहीं से कुछु नीक नइखे लागत. बाबू आजु बडा मन परऽताने. लोर आंखी से चूअत धार बनावत मोंछी पर पहुंचि गइल. मलिकाईनियो के पुक्का लर फूटि गइल. थोरे देर मे अपना के सम्हालि गलेहली आ अंचरा से बाबा के मूंह पोंछे लगली.
– बबुनवां सूति गइल का ? नाहीं. अबहिने त खिया के पहुंचवनी हंईं दुलहिनि की लगवां. अबहिन जगले होई.
– दुलहिनि खा भइली ?
– नाहीं जी. अबहिन तोपि के धइले होइहें. दस बजे के बाद न खाली. अरे जनम भरि बनारस रहली. आ अब न ए गांव मे आ के फंसि गइलि बिया बेचारी. बिजुलिओ नइखे रहत कि टीबी-ओबी देखें जे कुछु मन लागे.
– ए बेरि जबसे बाबू जम्मू गइले हं तबसे बडी उदास रहतिया दुलहिनियां.
– सही कहताडू मलिकाईनि. केतना त कहनी बाबू से जे लिया जा लइकन के अरे जम्मू नइखे जाए लायक त बनारसे चहुंपा द. अरे बनारस मे एतहिन से साफ-सूफ घर दुआर बा. बिजुली बत्ती स्कूल बजार सब बा. आ संउंसे घर केहू रहवइयो नइखे. अरे दूनू लइका लोग आपन आपन जरोह ले के बहरे बा. इहे बूढा बूढी दूनू जाने बा लोग. बबुनवों के दाखिला कौनो अंगरेजी स्कूल मे हो जाइत त बाबू सकरले नाहीं. आ उनसे पहिले दुलहिने कहली जे ओहिजा सब रहिए के का करी ए बाबूजी. सभत्तर भरि के का होई जब रउरा आ अम्मा जी एतहिन अकेल्ले रहि जाइबि जां. हम रउरा लोगन के अकेल्ले नाहीं छोडबि चाहें जवन हो जा. आ रहि गइल सवाल बबुनवा की पढाई के त, इहों का त मिश्रौली आ कुशीनगर मे पढि के सेना मे हवलदार भइल बानी. कहत रहनी राउर बाबू जे सगरी पढाई एहि कितबवे मे बा. केहू गावें पढो, बनारस भा लखनऊ पढो. अरे हमरी गाजीपुर वाली फूआ के छोटका जवन नाहीं आइल रहे परसाल हमार तिजिआ ले के. ऊ गउएं पढि के सेना मे लेफ्टिनेंट भ गइल. तनि बताईं त..आपन बबुनवो कसयां आ कुशीनगर पढि के एक दिन लेफ्टिनेंट बनी रउरे असिरबाद से देखि लेबि. आ रउरा लोगन के ए उमिरि मे छोड़ि के हम कही नाहीं जाइबि.
ऽ
दुलहिनि के ओ दिन के बाति मन पारि के दूनू बेकति की आंखी से एक गारल हजार आंसु गिरे लागल.
ओ जनम मे हमनी के कवनो निम्मन करम कइले होखबि जां तब एइसन बेटा आ बेटियो ले बढि के पतोहि पवले बानी जां.
तवले मोबाइल मे घंटी बाजल. ए मलिकाईनि तनि देखऽ त अच्छा ले, ई एतनी राति खां के ह जी. लेईं देखीं त, हमरा लउकत नइखे साफ. हं लेईं. ई..त बाबू के फोन हवे दे आवऽ दुलहिनि के.
– दुलहिनि, ए दुलहिनि, ल, हई बाबू के फोन आइल बा. कटि गइल का दो ए दादा.
– देईं हमके अम्मा जी, ऊंहा के होई त अब्बे फेर से करबि. हं आ त गइल.
– हलो, हं गोड़ लागऽतानी.
– का हो, कइसन बाडू ?
– हम त एकदम फिट्ट बानी जी. गोडे के
पंजा पर डोलि डोलि मुसुका मुसुका बतियावे लगली सुमन.
– बाबू सूति गइल का हो ?
– हं जी, अबके त सुता के इहे उठनी हं तवले राउर फोन आइल ह.
– आ तहरा अंघी नइखे लागत का ?
– नाहीं त.
– कइसे लागी ?.
– भुला गइनी का ?
– नाहीं हो. अब एतहिन से कवन इंतजाम करीं ?
– करीं कवनो जोगाड़.
– जा के ठंडा पानी पी ल दू गिलास. आ जाई नींद.
– ठीक बा ले.
– रउरे खाना खा भइनी ?
– हं. .तनी बाबू जी के दे द फोन.
-अच्छा. लीं ए बाबू जी. अपने से बाति करे के कहऽतानी. हं लेईं.
– गोड लागऽतानी बाबूजी.
-जीय बेटा. निंमने बाड़ऩ न.
– हं, बाबू जी. एगो बाति पूछे के रहल ह..
– का बाबू, कवनो परेशानी में नइखऽ न ?
– नाहीं बाबू जी.
– तब ?
– आ, अम्मा कहवां बीया ?
– रहली ह त एहीजा. संझवे से बड़ान पारत रहली ह तहके. कहत रहली ह जे का जाने काहें आजु बाबू के मुंहवां भक्क भक्क लउकऽता. तूं बताव बाबू, का कहत रहलऽ ह ?
– एइसन बा बाबू जी. अपने बार्डर के एगो चउकी पर धोखा से पाकिस्तानी सेना कब्जा क लेहले बिया. ओकरे खिलाफ आपरेशन के आदेश हमरी रेजीमेंट के मिलल बा. बडे साहब आजु मीटिंग मे कहले हं. जे काल्हु भोर में चार बजे चालीस जवान के टुकडी कुछ आफीसर के साथे ओ आपरेशन पर भेजे के बा. दुश्मन काफी ऊंचाई पर बा ए लिए उहां जान गइले के पूरा खतरा बा. त साहब के ई कहाबी बा जे खाली चालीस जवान के भेजे के बा. ओहू मे जे जाइल चाहे ऊहे जा. सभे अपने परिवार से बाति क ले. जेकरे मन मे कौनो डर भय होखे ऊ मति जा.
कवनो अनहेनी के आगम से बाबा के कंठ सूखे लागल.
– त, ई कहऽतानी बाबू जी कि एमे जान के पूरा खतरा बा.
जान के खतरा…….. बाबा बडी जोर चिहुंकलें.
– केकरे जान के खतरा ए दादा. ई बाप पूत कवन पूआ पकावऽताड़ जां ए दादा. हमके देईं त फोन.
– ल..बतियावऽ.
– कइसन खतरा बा ए बाबू ?
– कुछु नाहीं अम्मा. तें त अनेरे घबडाए लागेले.
– अरे कौनो बैंके के बाबू थोरे भइल बानी जे एसी मे बइठि के कलम चलाइबि. सीमा पर तैनात बानी. कुछ न कुछ खतरा त रहबे करी. सामने दुश्मन बा त फूल थोरे बरिसाई. गोले दागी न ?
– ई त सही कहऽताड बेटा. केतना चिल्ला चिल्ला के कहनी कि बलकवे वाली नोकरिया ध ल. कागज दुआरी पर आइल आ बाप पूत का जाने का खुसुर फुसुर बतिया के लौटा दिहलऽजां. अउरी सेना के नोकरी धरा गइल. ओहि बलकवे मे हरी लाला के बबलुआ कमा के लाल हो गइल.
– हई फोन द त हमके. बे मतलब के बाति. ना कुछु बूझे के ना सूझे के. हं बोलऽ बाबू.
– ई कहत रहनी हं कि साहब के ई मतलब बा कि डेरइले के मारे जे आपरेशन मे नइखे जाइल चाहत…..
डेराइल शब्द सुनि के बाबा बौखला गइलें. कहले – का, का कहले हं तहार अफसर ? डेरइले के बाति पुछले हं तहनी से ? कहि दीहऽजा के उनसे कि कवनो घुरहू कतवारू के खून नाहीं हईं हम. हम ओ खानदान के हईं जवन खानदान यमराजो से नाहीं डेराला. ऐ सुनु बाबू ( बाबा के क्रोध एकदम भडकि उठल रहे अबहिन ले छोट छोट बाति पर आंसु गारे वाली पूजन बाबा के आंखि भट्ठा की आवा लेखां धधकति रहली सँ. कंठ कठोर हो गइल, आवाज भर्रा उठल.) बाबू तहके तोहरे बाबा आ तोहरे बाप के तिलाख बा. तूं ओ चोटी पर चढ़ि के एकहक पाकिस्तानी के मूड़ी काटि लीहऽ बेटा. हई. ल, अपने अम्मा से बतियावऽ.
– हं बेटा, हम बोलऽतानी तहार अम्मा. एक्के पूत जनमनी हम. ना कवनो अउरी बेटा, .ना बेटी. तहरे ले ए परिवार के आस बा. लेकिन हमरे बाती के गांठि बान्हि लीहऽ बाबू. हर घाव के आंसु पियले के तइयार बानी हम. एक सिसकी ले नाहीं लेबि. लेकिन भारत माता के ऊपर लात डाले वाले पपियन के छाती फारि के ओकर खून पी घरिहे बाबू. काली माई छछात तहरे साथे बाडी.
– अरे ए मलिकाईनि, सुनऽसुनऽ. अब बाबू पर खाली तोहार आ हमार अधिकार नइखे. केहु अउरियो बा जेकर जीवन बाबू से बन्हल बा. हमनी के जीवन त कटि गइल. लेकिन दुलहिनि के त सारा जीवन अबहिन पहाड़ की तरे खडा बा. हमरा त बुझाता कि भावुकता मे हम कुछु ढेर बोलि गइनी हं. फोन दुलहिनि के दे आवऽ असली आ आखिरी निर्णय देहले के हक खाली उनही के बा.
एन्ने दांते तर लुग्गा के अंचरा दबा के सुमन सारी बाति त पहिलहीं से सुनति रहली. आ ओकरा मने मन तउलत जोड़त घटावत रहली. आजु सुमन का अपने बियाहे के दिन के एकहक बाति एकहक दृश्य सिनेमा की लेखां चले लागल रहे. बराति नाचत-गावत चलि आ रहलि बिया. मारे रोडलाइट की साथे पड़ाका छूटऽता. जब इहां के कारे मे से गोड़ नीचे डालऩतानी त सारा घराती लोग के मुंह खिलि गइल. सखी लोग त भागल पराइल हमरी लग आ गइल लोग आ मारे खुशी के कूदे लागल लोग. कहे लागल लोग कि – ए सखी , तहार सोरह सुक भूखल एकदम फलित हो गइल. एइसन सुंदर दुलहा मिलल बाने कि अब तहसे का बताईं. हमरा त बुझा ता कि ए मोहल्ला मे अबहिन ले एतना सुंदर दमाद अबहिन नाहीं आइल रहल ह. केहू घरे. सखी लोग क कहले पर जंगला खोलि के तनिएसा झंकनी त मन हुलसि गइल.
द्वार पूजा, फेरा, सेनुरदान. कोहबर मे पासा खेलावल आ अंत मे बिदाई. फेर ईंहां क साथे बइठि के मिश्रौली मे अपनी कोठरी ले. थोरे देर मे सब दृश्य घूमि गइल आंखी क सामने. करेजा पथरा गइल, आंसु सूखे लागल. गंटई कांट हो गइल. फोन ले के सुमन खटिया पर बइठि गइली आ बाबू की माथे पर हाथ फेरि फेरि बतियावे लगली.
– सुमन…..
– कहीं जी.
– तोहसे एगो बाति कहऽतानी. ओकरा के तनि ठंडा दिमाग से सोचिहऽ. काहें चहकत नइखू, ई कुलि सुनि के डेरा गइलू ह का ? अरे देश के रक्षा के जिमवारी न ह हमनी के.
– हं, त बिलुकुल ह. रउरा त समझऽतानी आपन जिमवारी.. बाकिर जेकरे खातिर रउरा लोग सीमा पर आपन जान नेछावर करऽतानी ऊहो लोगवा कब्बो समझऽता रउरे कुर्बानी के मतलब ?
– का मतलब ? अरे, पूरा हिन्दुस्तान बा हमनी के साथे.
– झूठ, बिल्कुल झूठ. बिल्कुल गलत जानकारी बा रउरे लगे. जवने आतंकवादी के पकड़त भगावत में सीमा के रक्षा करत में सैनिक लोग शहीद हो जाता ओ आतंकिन के अपनिए देश के लोग शहीद बतावऽता. ओकरे खातिर जिंदाबाद के नारा लगावऽता.. मानव अधिकार के बाति होखे लागऽता. शोकसभा मनावल जाता. आ जवन जवान मारल जाता ओकर बेटा बेटी टूअर, मेहरारू विधवा, माई बाप लाचार हो जा ताने.
– नाहीं त सुमन. एइसन त कवनो बाति नाहीं सुनाइल ह.
– सुनाई कइसे ? करगिल आ सियाचीन मे डी एन ए थोरे देखल जाला?
– ई बाति ह का ?
– हं जी, बिल्कुल इहे बाति बा.
– तब त ई बहुत बुरा बा हो. ई कुलि जानि सुनि के त सेना के मनोबल बहुत गिरि जाई.
– सेना के गिरो त गिरो. नेतन के त खूब उठऽता. अरे अबहिन टटके सुनीं. ऱाउर फौज सीमा पार जा के आतंकवादी के कैम्प पर हमला क के ओ कुल्हिन के नाश क के आइल ह त.कई नेता आ पत्रकार ए करवाईए पर सवाल खड़ा क देहल ह लोग.
– छोड़ऽ ई कुलि.
– छोड़ीं कइसे जी. अबहिन कुछुए महीना त होता. कर्नल महादिक के सहादत पर कवनो नेता के आंखी से छुछ आंसु ले नाहीं गिरल ह. आ ओहीजा दादरी मे कवनो कसाई गाइ कटले के आरोप मे मरा गइल ह त..ईहे नेता लोग आपन छाती पीटे लागल ह लोग. बाप बाप चिल्लाए लागल ह लोग. आं ओकरे घरे पूरा बराति ले ले धावल ह लोग. विद्वान लोग आपन पुरस्कार लौटावे लागल ह लोग. अरे एगो नचनिया के मेहरारू का त ए देशवे मे डर लागे लागल ह. अरे भेंटाइत कहीं त पूछती ओसे कि रे का जाने कउआं बिआहे ते आइल बाडे एकरी पर आ कवनो ठीक नइखे कि बिहने ऊ तोके लात मारि के कौनो दूसर राखि ले. तोरा कवन डर बा रे. अरे डेराइति ऊ मेहरारू त कुछु बुझाइत जेकर सोहाग सीमा पर दुश्मन से लड़त मरि जा ता तब्बो जवन कहऽतिया कि हमार पति देश के काम अइलें त अइले, जवन हमरे पेटे मे पल़़ऽता ओहू के सेयान क के भारत मां के सेवा मे भेजबि.
– सुमन…. ए सुमन. सुनऽ सुनऽ त…
– कहीं.
– हमके एगो वचन दे सकेलू?
– सारा देहि, आत्मा तक सउंपले के बाद ई कइसन सवाल करऽतानी जी ?
– ई कहऽतानी सुमन, कि अगर कल क लड़ाई मे हमके कुछु हो गइल त बाबू के ले के तूं बनारस चलि जइहऽ. अबहिन तोहार उमिरिए केतना बा? हम बाबूजी के सब बाति समझा देहले बानी. ऊ तहरे पापा से बतिया के फेर से तहार दूसर बियाह करा दीहें.
– का ? का कहनी हं….. दूसर बियाह….? सुमन कौनो पिल्ला बिलारि से नइखी बान्हल. बाघे से बियहल बाड़ी. हमार बियाह खाली रउरी देहीं से नइखे भइल. रउरी आत्मा से भइल बा. रउरे खानदान के इज्जत से भइल बा. कवनो अउरी नाम हमरे नाम के साथे नाहीं जुड़ि सकेला. रउरे हाथ के “एक चिटुकी सेनुर” हमके जनम जनम के सोहागिनि बना गइल बा जी. रउरे साथे जीयल खाली एक छन मन पारि के हम आपन पूरा जीवन काटि सकेनी. अपने बबुनवो के हम सेने मे भेजबि. बलाके क नोकरी नाहीं कराइबि. आ रउरा आजु ई उल्टा काहें सोचऽतानी. बाघे की आंखी मे सियार देखि के आंसु कइसे आ गइल. रउरे मशीनगन के गोली त तोप के गोला के तरे चली आ दुश्मन के लाश बिछा दी. आ जहां ले हमार सवाल बा त हमार कौनो चिंता मति करीं. चौकी फतह क के लौटीं. हम बइठल बानी रउरे इंतजार में. जा के चौगुना जाोश से लडीं देश खातिर.
दू बजे के सायरन के साथ कई गुना जोश आ उत्साह के साथ सैनिक के बूट पटकले के आवाज कैम्प मे गूंजल.
“हवलदार प्रभात मिश्र रिपोर्टिंग सर !”
( समाप्त )
सुधीर श्रीवास्तव.
जन्म- ८ जून १९७२
मिश्राैली, कुशीनगर.
वर्तमान पता –
राजेन्द्र नगर (पूर्वी), गाेरखपुर,
प्रधान सम्पादक – ख़बर गोरखपुर (हिन्दी साप्ताहिक )
प्रकाशित रचना –
1 – काैस्तुभ ( कविता संग्रह २०१०),
2 – मैना ( कहानी संग्रह )


text:
– डॅा० जयकान्त सिंह ‘जय’
जेठ भाई के निहोरा
करऽ जन अनेत नेत, बबुआ सुधारऽ सुनऽ,
तूँही ना ई कहऽ काहे होला रोजे रगड़ा ।
आपन कमालऽ खालऽ, एनहूँ बा उहे हालऽ
आर ना डरेड़ फेर, काहे ला ई झगड़ा ।।
चूल्हे नू बँटाला कहीं, इज्जतो बँटाला बोलऽ,
ओठ सी के सुनऽ आजो ओही के जोगाइले ।
भूँजा फांकी-फांकी पाँखी दिहली जो तोहरा के,
जहाँ रहऽ फूलऽ फलऽ इहे गोहराइले ।
बबुआ तूँ नीख खूब दिहलऽ बूढ़ारी में ई,
टोक दीं त होई महाभारते नू तगड़ा ।।
अपना ओह कइला के कइलीं का खोजी कबो,
धके हाथ छाती पर तूँहीं खुद कहऽ ना ।
अपने के देखऽ सुनऽ, हमरा के छोड़ बाबू,
जीअ ताड़ऽ सुख से त, खुशी मने रहना।
कहिहऽ निधड़के जो, काम पड़े हमरा से,
आजो ना कुनेत नेत भाई भले बगड़ा ।।
खेतवा में खटि खटि, खूनवा जराईं सोचीं,
भाई पढ़ जाई दुख आई ना ई पँजरा ।
दुनिया जो देखी-सुनी, दिन दशा हमनी के,
नजर मिलाई का लगाई मुँहे कजरा ।
साँचो आज साँच लागे, सपना ना साँच होला,
तबहूँ तोपिले जे ना पीटे केहू नगड़ा ।।
तोहरा में बोलीले जे, हमरा में पारऽ भाँजी,
आभी-गाभी मारेलऽ त हम का ना बुझीले ।
इरखा करीं ना कबो, पाछ ना छोड़ेलऽ तबो,
भागिले बचाके जान अपने से जुझिले ।
तब काहे हमरा से टेंट तूँ बेसाहऽ ताड़ऽ,
झूठ-मूठ काहे के लगावऽ रोजे लफड़ा ।।
जेही पार लगलें बनवलीं, बिगड़लीं ना,
कइसे के बिधना हमार ऊ बिगड़िहें ।
हँकलीं ना माल कबो, केहू के जिरात में त,
भला अनसोहात केहू काहे मोर लसरिहें ।
अटल ई आस बिस्वास बाटे कान दीहऽ,
जुड़ी नाहीं घीव त ना घटी कबो अँखड़ा ।।
धने धन बाटे मन, सुख से जिएलऽ सुनी,
रहितऽ बेकार त कपारे नू खइतऽ ।
पेट काटी जेठ के धरम जो ना रखितीं त,
हेंगऽ नानू हमरा के आँखि तूँ देखइतऽ ।
धन के बढ़ल नीक, मन बढ़ी करी दीक,
मनवा के धनवा, ना टिके जन अगड़ा ।।
(17 जुलाई, 1989 के लिखल)
ससुरारी के सबख बुताइल
मोका मिलल जाये के भाई का ससुरारी
महटिअइतीं त कइसे, रहे हमरो लाचारी
एगो दिन भादो के, रास्ता कींच कादो के
बिरेक रहे साइकिल के सुनी कुछ ढीला
खाला में ढुल गइल, हो गइनी गीला
मान-आदर तह भइल, जवन कबो ना भुलाई
लिखल जाए त एगो ग्रंथे लिखाई
भइल शुरु बतकही निकले लागल पम्पा पर पम्पा
मिलली सारी खिलल चमेली सरहज मुस्काइल चम्पा
लगली सरहज सराहे, हमहूँ लगनी ढाहे
बात बात में लेवे लगनी चुस्की
नइकी सरहज भीतरे छोड़े मुस्की
भइल गदबेरा, कहनी चले के बात
झटसे उठल नइकी सरहज,
धइलस दहिना हाथ
मुँह चुनिया के धरवलस किरिया
गँवे गँवे आके सट गइल भिरिया
फेर चीकन चेहरा हँसमुख बोली
पाके मन मिजाज केकर ना डोली
रुक गइनी रात के अब ना सुनी बात के
सुतेला मिलल रात के एगो उपास खटोला
फेर हमहीं रहीं जागल, निसबद रहे टोला के टोला
जब लगलें स मच्छर आपन आपन छड़ पिजावे
हमहूँ लगनी उठके हनुमान चलीसा गावे
ओहू फे ना तिराइल त काली माई के गोहरावे
आह रे राम! भइल काली के किरपा,
निकललें स खटमल खटोला से बनबना के
धावा बोल देलें स आपन आपन टेंगुड़ा टनटना के
नीचे खटमल खीचे खून
ऊपर मच्छर का दोसरे धून
लगे रहे ना टरच बती
खटमल पाटल रती रती
का कहीं, छनेभर में अंगे अंग पाट गइलें स
बिखियाइल माटा नियन किटकिटा किटकिटाके धइलें स
भुला गइल फेर सारी सरहज के हँसी खेल
रात अंहारा चुवे ओसारा तिसरे में ई बड़का झमेल
केहुँग केहुँग कटनी रात
अब सुनी आगे के बात
दोसरा गाँव में गइनी तब भइल अँजोर भिनसार
अपना दुअरा बइठल रहले हमार पुरान इयार
निहोरा पाती कइलें कइनीं दुअरा नास्ता
फेर पूछलें जे भोरहीं भोरहीं कइसे धइलऽ ह कवि रास्ता
कुल्ह कहानी सुनके इयारो रहस भकुआइल
कहनी जे सारी सरहज के सइंतल सवख बुताइल.
(सन् १९८५ – ८६ के लिखल बहुत अइसन कविता बाड़ी सब, जवना के पढ़ल अब लरिकाही बुझाला. ओही में के ई कविता रहल जवना में अपना बड़ भाई का ससुरारी के भोगल अनुभव बा – जयकान्त सिंह ‘जय’)
आ आखिर में एगो
समसामयिक भोजपुरी गीत
केकरा कोसीं केकरा के सराहीं,
मुँह फेरीं केकरा से, केकरा के चाहीं
आस बिस्वास टूटल खातखात धोखा
ओकरे से दागा मिलल जेके देनी मोका ।
ऊ त खुशहाल बाड़ें, हमरा तबाही।।
भइंस आगे बीन के बजावल बकवासी ।
कुकुरे सियार के बा कुंडली में कासी।
बकुला दे भासन, हंस पीटे बाहबाही ।।
बनरा के चाल धइलें जनता अनाड़ी
नेतवा नचावे तबसे बनके मदारी
ठग ना उपास पड़ी, लोभी भइलें दाही ।।
केहू देखे जात धरम, भाई आ भतीजा
चुनाव में बिकाये वाला, सोंचे ना नतीजा
ठग के ठगे में भला केकरा मनाही।।
(04/09/2015)


text:
पिछला दिने क्लासिकल फिल्म्स के भोजपुरी फिलिम ‘कसम वर्दी के’ के शूटिंग चांदीवली स्टूडियो (मुंबई) में चलत रहल. नायक बाड़ें विराज भट्ट. अब विराज भट्ट नाम लिहनी त एकर सीधा मतलब होला धूम-धड़ाका, ढिशुम-ढिशुम! लेकिन, एहिजा कूछ अउर नजारा चलत रहुवे. विराज ‘ही मैन’ से रोमियो बन चुकल रहलें. देखनी कि जींस पर हरियर आ करिया चेक के फुल शर्ट पहिनले बाड़न, करिया चश्मो लगवले बाड़न आ गर्दन में पट्टा, माफ करीं, गमछो लहरात बा. हारमोनियम पर भाड़ा के आशिक जस रोमांटिक पींग हांकर रहलें अयाज खान, लेकिन ई चम-चमात लड़िकी कवन ह, जेकरा ला दिवाना भइल जात बाड़न विराज भट्ट? अरे ई त ग्लोरी हई. ग्लोरी?? बड़ा चमकीला नाम ह तबहिए नू अतना चकाचौंध पैदा करत बाड़ी कि निकहा बांका जवान (विराज) ओकरा पीछे लट्टू होखत बा.
भई ई माजरा का ह ? त फिलिम ह ‘कसम वर्दी के’ आ सीन चलत बा रोमांस के. सीधे निर्देशक दिनेश यादव का लगे चहुँपली त ऊ बतवलें कि ‘कसम वर्दी के’ एगो एक्शन-थ्रिलर ह. जवना का मूल में बदला के कहानी बा. खीस में भा कुछ कर गुजरे का ताव में इंसान जब कवनो किरिया खा लेला त अइसनका में कवनो बंदिश ना होखे. आपके मन कि कब कवना चीज के निशाना पर ले ले. बदला लेबे के सभकर आपन अंदाज होला. हमरा फिलिमों में आप सगरी कुछ नया अंदाज में देखब, एह सीन में विराज असल में ग्लोरी पर दीवाना नइखन बस सभे आपन आपन दाँव फेंके का फिराल में बा.
निर्माता हउवें कांतिलाल पी. मारू जे पुरान रुस्तम हउवें. एक जमाना में राजेश खन्ना, परेश रावल, शफी ईनामदार संगे रंगमंच पर सक्रिय रहलें. एक बेर दिनेश यादव के फिलिम ‘धड़केला तोहरे नावे करेजवा’ देख लिहलें त तय कर लिहलें कि दिनेश यादव के निर्देशक में एगो फिलिम बनावहीं के बा आ फेर बने लागल ‘कसम वर्दी के’ के योजना. पत्रकार से निर्देशक बनल दिनेश यादव के ई फिलिम पूरा तरह से एगो साफ सुथर मसाला फिलिम होखी.
‘कसम वर्दी के’ में कलाकारन के पूरा फौज बा. कहे के त वर्दी के कसम बा बाकिर पूरा फिलिम में विराज भट्ट कबो वर्दी पहिनलही नइखन. बाकी बात त बस सिनेमाघरे में सोझा आ पाई. नायिका बाड़ी मोनालिसा आ उनुको भूमिका अलबेला बा. एह लोग का बीच एगो मदन मोहनो बाड़ें आ आमने सामने बाड़ें नम्बर वन खलनायक संजय पांडेय, अवधेश मिश्रा आ अयाज खान. एहलोग के अलावे आनंद मोहन, मनोज टाईगर, प्रकाश जैस, प्रिया शर्मा, रत्नेश वर्णवाल, तेज यादव, आ किरन यादव के अलावे सीमा सिंह, सम्भावना सेठ आ ग्लोरी के आईटम नम्बर बा. गीतकार बाड़ें प्यारेलाल यादव आ श्याम देहाती, संगीतकार प्यारेलाल यादव, नृत्य निर्देशक कानू मुखर्जी, आ कहानीकार बाड़ें. लालजी यादव.
बिहार के मोतिहारी आ मधबनी आ अब मुंबई में शूटिंग का साथही एह फिलिम के शूटिंग अब पूरा हो गइल बा आ अब पोस्ट प्रोडक्शन के काम चलत बा..
(शशिकांत सिंह, रंजन सिन्हा)


text:
– डॅा० जयकान्त सिंह ‘जय’
भाषिक, सांस्कृतिक आ बौद्धिक गुलामी एतना ना मेहीं (बारीक) चीज ह कि एकरा गुलाम का पतो ना चले कि ऊ एह सबके कब से गुलाम बा. ई गुलामी ओकरा उपलब्धि जइसन महसूस होला. ओकरा आगे भाषिक अस्मिताबोध के बात कइनी कि ऊ तपाक से बोली – भाषिक अस्मिताबोध कवन चीज ह, जवना खातिर एतना हो-हल्ला कइल जाता. भाषा त अभिव्यक्ति के एगो माध्यम भर ह. जदि अँगरेजी आज अँगरेजी अभिव्यक्ति के सम्भ्रांत आ रोजगारपरक ग्यान – बिग्यान के वैश्विक भाषा बिआ त देश का आउर पिछड़ल भाषा के बदले एकरा के अपनावे में का हर्जा बा. आधुनिक बिकास के दौर में जब बिना अँगरेजी के काम चलेवाला नइखे तब काहे ना देश सब छोट-बड़ भाषा आ हिन्दी के बदले अँगरेजी के अपनावे आ शिक्षा-शासन के मुख्य भाषा घोषित क के अपना देश के बिकसित बनावल जाए. एह सब मामला में आदमी का भावना में बहे के बजाय दिमाग से काम लेवे के चाहीं. पेट अँगरेजी से भरी त मातृभाषा आ राष्ट्रभाषा के लेके केहू चाटी ?
यूरो-अमेरिकी बाजारवाद रोजगार आ आधुनिक धनकुबेर बनावे के लोभ-लालच देखा-देखा के अइसने शर्मनिरपेक्ष निजी सुख-सुविधाभोगी बुद्धिभोगी सोच वालन के समय-समाज के आदर्श रूप में पेश करके सउँसे दुनिया पर छा जाए के मनसूबा पलले बा. ऊ अपना हित के सामाने ना, बल्कि भाषा, विश्वभाषा, रोजगार- व्यापार के भाषा तक के बेंच रहल बा. जवना के सहज शिकार गाँव आ छोट-छोट शहरन से आवेवाला आमजन परिवार हो रहल बा. एक त सामान्य परिवार के बच्चा सभ एह भाषाई बाधा के चलते वर्तमान बिकास के दौर में पिछड़त जा रहल बा. दोसरे एह असंतुलित दौरे में शामिल होखे का खेयाल से अँगरेजी सीखे खातिर समय, श्रम आ सम्पत्ति सब झोंक रहल बा आ एहू जरिए धूर्त धनाढ्य पूंजीपति वर्ग अँगरेजी इस्कूल आ कोचिंग संस्था रूपी आपन उद्योग बिकसित कर लेते बा अउर कम से कम समय में अपना भाषा के माध्यम से जवन प्रतिभा, क्षमता, मानसिक श्रम सब सीधे- सीधे अपना उपयोगी पाठ्यक्रम, विषय आ ग्यान-बिग्यान के अध्ययन- अनुसंधान में लाग के बहुते कम समय में उपलब्धि हासिल कर सकेलें उनकर अधिका समय श्रम, साधन त पहिले अँगरेजी सीखे में बर्बाद हो जाता आ ई अँगरेजी सोना के मिरगा जइसन गाँव का प्रतिभाशाली राम के भटका रहल बिआ.
सम्पन्न अँगरेजिदा अभिजन लोग एकरो जरिए आम जनता के लूट रहल बाड़ें. ओही अभिजन लोग के लठइती करत आजादी मिलला का बाद के हर सरकार सैद्धांतिक रूप से देश के तमाम स्थानीय मातृभाषा आ राष्ट्रभाषा हिन्दी का बिकास करत बेवहार में समस्त राजकाज, दफ्तर, परीक्षा, लोकसेवा आयोग, अस्पताल, न्यायालय, कर विभाग, बैंक वगैरह खातिर अँगरेजी के बेवहार करेलें ताकि शासन-प्रशासन के ठसक-दबाव, रोब-रुतबा आम जनता पर बनल रहे. तंत्र आ जनता के बीच दूरी बनल रहे. अँगरेजिये अइसन भाषा बिआ जवना के आर-ढाल के सहारे देशी भाषा जानेवाली जनता के नौकर, नौकर ना होके नौकरशाह बन गइल बाड़न.
इहे लोग हिन्दी के राजकाज के बेवहारिक भाषा बने में बाधक बनत रहल बा. इहेलोग गाँव वाला भारत के कंगाल बना के शहर सिटी वाला इंडिया बना के सब सुख -सुविधा लूट रहल बा. अइसने लोग मोट पगार ( पैकेज ) के लोभ-लाभ खातिर देश के पइसा से काबिलियत हासिल करके माई-बाप, मातृभूमि आ मातृभाषा के अँगूठा देखा देता. गाँव के कुल्ह रस टान के शहर से महानगर आ महानगर से बिदेस पहुँचेवाला अइसने नकमहरामन का अपना गाँव, घर, परिवार-पड़ोस से घीन बरे लागेला. अइसन लोग का ई ना सुझे कि मातृभाषा भा राष्ट्रभाषा उहाँ के जनता के अस्मिता आ जातीय बोध के अलावे ओह समाज का जीवनबोध के परिचायको होले.एकर उपेक्षा उहाँ का जनता आ उनका संस्कृति के अपमान ह.
हर समाज, देश आ प्रभुतासम्पन्न राष्ट्र में मुख्य रूप से दू तरह का भाषा समाज के स्थिति होले – उच्च भाषा भाषी समाज आ हीन भाषा भाषी समाज. उहाँ का समाज, देश आ प्रभुतासम्पन्न राष्ट्र के आपन स्थानीय मातृभाषा आ सउँसे देश भा राष्ट्र के राष्ट्रीय भाषा भाषी समाज के सम्मानित उच्च भाषा भाषी मानल जाला आ दोसरा समाज, देश भा राष्ट्र के भाषा के अपनावे आ अर्जित करेवाला समाज, देश आ राष्ट्र के हीन भाषा भाषी के कोटि में गिनल जाला. भाषा, संस्कृति, शिक्षा, इतिहासबोध के स्तर पर मानसिक रूप से गुलाम भारतीयन खातिर इहाँ के स्थिति उल्टे बा. काहेकि सन् 2001 का जनगणना के मुताबिक 125 करोड़ आबादी का एह भारतवर्ष में तमाम सरकारी, अर्धसरकारी आ गैरसरकारी मतलब धनाढ्य पूंजीपतियन के अँगरेजी मेडियम इस्कूल रूपी माफिया अपसंस्कृति केन्द्रित तमाम सक्रियता के बावजूद एह देश के प्रथम भाषा के रूप में अँगरेजी के प्रयोग करेवाला आ देश के तमाम स्तर का सविधन के उपभोग ठसक से जीयेवाला मात्र 226499 लोग बाकी सब जनता के जाति, भाषा, वर्ग, वर्ण, लिंग, क्षेत्र वगैरह के आधार पर भेद डालके आ कमजोर क के अपने आपके उच्च आ श्रेष्ठ सिद्ध करे में सफल हो रहल बाड़ें.
अइसन हालत में अपना-अपना मातृभाषा, देश के समर्थ सम्पर्क राष्ट्रभाषा हिन्दी आ राष्ट्रलिपि देवनागरी के भाषाई अस्मिताबोध के साथ ओह सबके आपन हक दिलावे खातिर निर्णायक आंदोलन के जमीन तइयार करेके होई. काहेकि प्रतिद्वंद्वी रक्तबीज असुरो से भयानक बा. अइसन स्थिति में सेक्सन, लैटिन, ग्रीक, वेल्श, स्काटिश, आयरिश, स्पेनिश, फ्रेंच, लेबर समुदाय वगैरह के भाषा सब के समुच्चय भाषा के रूप में बिकसित भइल भाषा अँगरेजी से जुझे आ जीते खातिर अपना हिन्दी भाषा के देश के तमाम स्थानीय आ प्रांतीय मातृभाषा सब के मेल से राष्ट्र के एगो सर्वे समर्थ सम्पर्क भाषा, पहिल राजभाषा आ सम्मानित राष्ट्रभाषा बनावे के पड़ी. एकरा अनुवाद के भाषा के पहचान से बाहर निकल के अपने आपके मौलिक संस्कार भाव-विचार, ग्यान-बिग्यान आ आधुनिक प्रौद्योगिकी के भाषा साबित करेके होई.
एह महान उपलब्धि के हासिल करे खातिर हिन्दी के आ हिन्दी का हिमायती लोग के अपना के उदार बनावे के पड़ी. देश के तमाम मातृभाषा सब के वाजिब हक देवे के पड़ी. एकरा सउँसे देश के भाषा बने के पड़ी. उत्तर भारत का तमाम मातृभाषा सबसे जीवनरस लेके उत्तर भारत के हिन्दीपट्टी घोषित करेके जानलेवा हठ त्यागे के पड़ी, ना त सरकार जइसे उत्तर भारत के हिन्दीपट्टी बताके आ हिन्दी के उत्तर भारत के मातृभाषा घोषित करके राजभाषा आ राष्ट्रभाषा घोषित करी, ओइसहीं दक्खिन, पूरब आ पच्छिम में एकर बिरोध शुरु हो जाई आ उत्तर भारत के मातृभाषाई अस्मिताबोध वाला जनसमुदायो अपना मातृभाषा के के मान- सम्मान, उत्थान- पहचान आ हक- हकूक खातिर आंदोलन के मजबूर हो जइहन.
भाषा के मुद्दा बहुते संवेदनशील होला. भाषा के आधार पर एही देश में कइगो प्रांत बन-बँट चुकल बा. इतिहास गवाह बा कि एक मजहब के माने-जीये वाला लोग मातृभाषा के अपमान आ हक ना मिले के लेके दू देश में बँट चुकल बा. बंगलादेशी मुसलमान अपना मातृभाषा बंगला के लेके पाकिस्तान से अलग हो चुकल बाड़ें . कवनो जिन्दा व्यक्ति, समाज आ जनसमुदाय खातिर मातृभाषा आ ओकर राष्ट्रभाषा केतना संवेदनशील मुद्दा होला, कुछ प्रसंग आ संदर्भ से आउर स्पष्ट हो सकऽता.
प्रसंग अँगरेजी भाषी आ फ्रेंच भाषी जनसमुदाय के भाषाई अस्मिताबोध के बा. सन् 1066 ई० में नारमंड लोग इंग्लैंड पर आधिपत्य जमाके अँगरेजी के हटाके फ्रेंच भाषा के उहाँ के राजभाषा घोषित कर दिहल. फेर फ्रेंच कुलीन वर्ग के भाषा बन गइल आ अँगरेजी निम्न वर्ग के.बाकिर 300 साल बाद लमहर लड़ाई लड़ला के बाद अँगरेजी के दिन बहुरल. सन् 1338 ई० में इंग्लैंड के फ्रांस से जुद्ध शुरु भइल. इंग्लैंड के जनता का मन में फ्रांस आ फ्रेंच भाषा के लेके बहुते आक्रोश रहे. ओह समय के सम्राट एडवर्ड फ्रेंच रहलें त नारमंडे मूल के, बाकिर ऊ अतीत में अँगरेजी भाषा के प्रति भइल अन्याय के लेके नाखुश रहलें. एह से ऊ प्रतिक्रिया बस अँगरेजी के समर्थक हो गइल रहलें. ऊ सन् १३६२ में ब्रिटिश संसद के अँगरेजी में संबोधित कइलें. फेर धीरे-धीरे इंग्लैंड में अँगरेजी भाषा के गरिमा बढ़त गइल. कहे के मतलब कि आमजन बड़लोग का आचरण के अनुकरण करेलें.
इतिहास के प्रसिद्ध विद्वान डॅा० रघुवीर जब फ्रांस जास त उहाँ के एगो राजवंशीय परिवार मे ठहरस. ऊ राजपरिवार उनका के बहुते मान-आदर देवे. एक बेर ऊ ओही राजपरिवार में ठहरल रहस. ओही बीच उहँवा भारत से उनका नामे एगो चिट्ठी पहुँचल. ऊ चिट्ठी पढ़ते रहस कि ओह परिवार के एगो बच्ची, जवन उनका से हिल मिल गइल रहे. उनका हाथ से झपट के चिट्ठी लेके पढ़े लागल. ऊ चाहिए के मना ना कर सकलें. ओह लइकी का एतने जाने के उत्सुकता रहे कि भारत के भाषा कइसन होले आ कइसे लिखाले. बाकिर भारत से डॅा० रघुवीर के नाम गइल चिट्ठी त अँगरेजी में लिखल रहे. ऊ लइकी चिट्ठी डॅा० साहेब के ओर बढ़ाके उदास मने अन्दर चल गइल. डॅा० साहेब आपन चिट्ठी बाँचे लगलें.
हर दिन के तरह भोजन के समय राजपरिवार के सब सदस्य आ डॅा० साहेब भोजन के मेज पर बइठल. भोजन के बाद ओह बच्ची के मतारी मतलब परिवार के मलकिनी, जे डॅा० साहेब के सबसे जादे आदर देत रही, डॅा० साहेब से बहुते उदास मन से कहली कि डॅा० साहेब, अपने आगे से ठहरे खातिर अलग जगह ढूंढ लेब. फेर ऊ एह स्थिति के कारन स्पष्ट करत बेबाक ढंग से कहली – ‘ देखीं डॅा० साहेब, जवना व्यक्ति, समाज भा देश के आपन मातृभाषा, राष्ट्रभाषा आ राष्ट्रलिपि ना होखे, ओकरा के हमरा फ्रेंच भाषा में असभ्य, बर्बर आ निम्न मान के सम्मान ना दिहल जाला. राउर आ रउरा देश के त कवनो मातृभाषा आ राष्ट्रभाषा हइये नइखे. रउरा सब त अँगरेजी से काम चलावेनी एह से हमरा नजर मे रउआ आ राउर देश भाषिक स्तर पर गुलाम बा. अइसन लोग से हमनी अइसन भाषिक अस्मिताबोध वाला परिवार कवनो सम्बन्ध ना राखे. आउरी सुनीं, हमार मतारी लॅारेन प्रदेश का ड्यूक के कन्या रही. पहिलका विश्व जुद्ध के पहिले ऊ प्रदेश जर्मनी के अधीन रहे. जर्मन सम्राट् उहाँ के फ्रेंच भाषा के शिक्षण के माध्यम भाषा से हटा के जबरदस्ती जर्मन भाषा थोप दिहलस. एक बेर जर्मनी के महारानी लॅारेन प्रदेश के भ्रमण के दौरान ओह इस्कूल में पधरली, जवना में हमार मतारी पढ़त रहली. जर्मनी के राष्ट्रगान, जवन जर्मन भाषा में रहे, गायन प्रतियोगिता में हमार मतारी महारानी के सामने शुद्ध शुद्ध राष्ट्रगान सुना दिहली. सुन के महारानी बहुत खुश होखे मुँहमाँगा इनाम देवे के कहली. कई बार इनाम माँगे खातिर मजबूर कइला पर हमार मतारी महारानी से पूछली कि जवन चीज हम माँगेब ऊ मिली नू? एह पर खीझ के महारानी कहली – ऐ बच्ची, हम महारानी हईं. हमार बात अटल होले. तूँ माँग त सही. एतना सुन के हमार मतारी कहली कि हे राजमाता, आज हमरा के एतने बचन दीं कि हमरा प्रदेश के राजभाषा आ शिक्षा के माध्यम भाषा फ्रेंच होखे. छोट बच्ची के मुँह से एह तरह के अकल्पनीय माँग सुन के महारानी के चेहरा तमतमा गइल बाकिर ऊ बचन हार चुकल रहली. ऊ गुस्सा में कहली कि जुद्ध लड़ के जवन चीज नेपोलियन ना जीत पवलें तवन चीज ई छोट बच्ची अपना विवेक से जीत लिहलस. ऊ ओहिजा घोषणा करत कहली कि आज से एह प्रदेश के राजभाषा फ्रेंच होई. बाकिर अब ई प्रदेश बहुत दिन तक जर्मनी के अधीन ना रह पाई. कवनो व्यक्ति, समाज भा देश के गुलाम बनावे के सबसे कारगर हथियार भषे होले.’महारानी के बात साँच भइल. कुछे साल बाद लॅारेन प्रदेश जर्मनी से आजाद हो गइल.’ राजपरिवार का मलकिनी के बात सुनके डॅा० रघुवीर के मन में अपना देश के राष्ट्रभाषा के हिन्दी खातिर पहिला बेर सम्मान के भाव महसूस भइल.
इंग्लैंड आ फ्रांस के बीच समुद्र से दूरी मात्र एकइस किलोमीटर बा. बाकिर फ्रांस के लोग से कुछुओ अँगरेजी में पूछल जाला त मुँह बिचका के समझला के बावजूद जबाब फ्रेंच भाषा में देवेला. आयरलैंड के जनता का अँगरेजी के जगहा अपना मातृभाषा गैली के अधिका सम्मान देले आ ओकरा के शिक्षा के माध्यम भाषा बनाके ओकरा बिकास खातिर संघर्षरत बिआ. आधुनिक तुर्की के निर्माता कहाये वाला अबुल कमाल पाशा अपना मंत्री से पूछलन कि तुर्की कतना दिन में हमरा देश के राजभाषा बने जोग हो पाई ? एह सवाल के जवाब देत मंत्री कहलें कि जदि खूब तेजी आ ईमानदारी से एकरा बिकास के लेके सामूहिक काम कइल जाए त कम से कम बीस साल लाग सकेला. एह पर अबुल कमाल पाशा कहलें कि समुझऽ कि आज बीस साल बीत गइल आ आज से तुर्की एह देश के राजभाषा आ राष्ट्रभाषा घोषित भइल. आज से देश सब कामकाज तुर्की भाषा में सम्पन्न होई आ जेकरा दिक्कत बा ऊ काम छोड़ के जा सकऽता.
एक बार स्टालिन मास्को में भारतीय राजदूत से प्रमाणपत्र अँगरेजी में लेवे से इन्कार कर देले रहस. तब बुझाइल रहे कि हिन्दी से प्रेम रूस के बा भारत के ना. एक बेर एगो भारतीय भाई विदेशी विद्वान श्री जिजिन से अँगरेजी में कुछ पूछलन, श्री जिजिन ओह सवाल के जबाब हिन्दी में दिहलन. भारतीय होके अँगरेजी में सवाल आ विदेशी होके हिन्दी में जबाब के चलते ऊ भाई साहब कुछ झेंपत आ अचरज भरल निगाह से विदेशी विद्वान के देखत धीरे से पूछलन – रउरा हिन्दी जानत बानी? एह पर श्री जिजिन व्यंग्य के ढंग में कहलें – हँ जानत रहनी, बाकिर दिल्ली जाके भुला गइनी. जिजिन के जबाब ओह भारतीय के मुँह पर जोरदार तमाचा जइसन रहे. सर्वेश्वर दयाल सक्सेना के एगो आलेख में एह प्रसंग के जिक्र बा.
सौ साल पहिले तक स्वीड भाषा बोले वाला फिनलैंड के लोग एक दिन में फिनी भाषा में काम काज करेके निर्णय लिहलस आ ओह लोग का कबो कवनो दिक्कत ना भइल. इजराइल देश के मातृभाषाई आ राजभाषाई अस्मिताबोध के तुलना साइते कवनो देश से कइल जा सकेला. इजराइल देश के जनता, उहाँ के हिब्रु भाषा आ यहूदी धर्म सबकुछ मुसलमानी आक्रमण आ आतंक से नष्टभ्रष्ट आ तितर बितर हो चुकल रहे. बाँचल खोंचल इजराइली यहूदी लोग एने ओने का देशन में आश्रय लेले रहे. ओही में से एक बेन याहूजा के मन में ई भाव बिचार जागल कि अपना धर्म आ संस्कृति के भाषा हिब्रु के जियावे-बनावे के चाहीं. एह सोच के तहत ऊ जवना अवरत से बिआह कइलन, ओकरा से शर्त रखलन कि अपना बच्चा के मात्र हिब्रु सिखावल जाई. सचमुच ऊ दूनो बेकत अपना बच्चा के सबका से अलग राखके केवल हिब्रु भाषा सिखावल लोग. जब ऊ सेयान आ सगेयान भइल त अपने आप दुनिया के आउरो भाषा जानल. फेर उहो हिब्रु भाषा खातिर एगो इस्कूल खोललस. बाकिर बारह बरिस तक कवनो विद्यार्थी हिब्रु भाषा आ हिब्रु के माध्यम से आउर विषय पढ़े ना आइल. बाकिर ऊ परिवार हार ना मानल. धैर्यपूर्वक ऊ परिवार दुनिया के उपहास आ उपेक्षा के झेलत अपना उद्देश्य आ उपलब्धि खातिर उद्यम करत रहल. फेर कुछ विद्यार्थी अइलें स. सबके मुफ्त में पढ़ा के इहे वचन लिआए कि तहनियो मुफ्त में एह भाषा के बिकास खातिर ईमानदार उद्यम करबऽ लोग. समय सरकल, अपना एही हिब्रु भाषा के बदौलत हिब्रु भाषी यहूदी समुदाय संगठित होत गइल आ एक दिन सबल, समृद्ध आ समर्थशाली इजराइल देश दुनिया के मानचित्र पर आपन जोरदार जगह बनवलस. आउर देश के तरह भाषा आ संस्कृति के स्तर पर स्वाधीनत स्वाभिमानी राष्ट्र इजराइल जेतना नोबेल पुरस्कार आ बिकास पवले बा ओतना औपनिवेशिक भाषा अँगरेजी के गुलाम देश कल्पनो ना कर सकस. एकर वजह ई बा कि कवनो बिकास, पुरस्कार भा सम्मान मौलिकता आ सृजनात्मकता के भेंटाला आ ई सब अपने मातृभाषा भा राष्ट्रभाषा में संभव होला. आन से उधार लिहल अनुवादी भाषा में कतई संभव ना हो सके. बिदेशी भाषा रटे का चलते बच्चा आ व्यक्ति के दिमाग भोथर हो जाला. बच्चा के शारीरिक बिकास आन भाषा में मिलल गृहकार्य के मानसिक दबाव के चलते रूक जाला. ऊ कवनो बिषय से सीधे ना जुड़ पावे, फेर एकर असर ओकरा पर आजीवन बनल रहेला. एही से दुनिया के हर भाषा, संस्कृति आ ग्यान- दर्शन के पंडित भइला के बावजूद दुनिया के चिन्तक -विचारक-दार्शनिक अपने भाषा,संस्कृति,शिक्षा-दर्शन के अधिका तरजीह देलन.
मालवीय जी के नेवता पर बनारस हिंदू विश्वविद्यालय पहुँचल महात्मा गाँधी विश्वविद्यालय के मुख्य द्वार के नाम पट्टिका पर अँगरेजी के बड़-बड़ अक्षर में लिखल -” वनारस हिन्दू यूनिवर्सिटी” के नीचे हिन्दी- देवनागरी के छोट-छोट अक्षर में लिखल “बनारस हिन्दू विश्वविद्यालय” पढ़के हिन्दी के दुर्दशा पर उदास मन से टिप्पणी कइलें कि “हमरा अइसन महसूस भइल ह कि जइसे अँगरेजी महारानी के पाँव तले एकर दासी हिन्दी अपना दयनीयता बस दुबकल बिआ”.
जइसे जर्मनी, जापान, चीज, रूस, हालैंड, पोलैंड वगैरह देश आ देश के जनता अपना मातृभाषा आ राष्ट्रभाषा के अस्मिताबोध आ बिकास के माध्यम से अपना के बिकसित करत आपन शिक्षा, चिकित्सा, सेवा, सुरक्षा, न्यायालय, सचिवालय, सरकार आ शासन-प्रशासन चला सकऽता त आपन भारतवर्ष अपना प्रांतीय मातृभाषा सब आ देश स्तरीय सम्पर्क भाषा हिन्दी के माध्यम से देश के समृद्ध आ शक्तिशाली काहे नइखे बन सकत बल्कि ओही राहे सुगमता से आ मौलिकता से बन सकऽता. अवसर अनुकूल बा. जब दुनिया के देश के नजर भारत के संस्कार – बाजार आ मानवीय मूल्यन का दार्शनिक -बेवहारिक बिस्तार पर बा तब हम हर भारतीय के दुनिया के देश खातिर अपना बाजार के दुआर ओही शर्त पर खोले के चाहीं जदि ऊ देश हमरा से व्यापार – बेवसाय के माध्यम खातिर हमरा मातृभाषा आ राष्ट्रभाषा के बेवहार करी.
हंस पत्रिका के स्वदेशांक (सन् 1932) में आर्य समाज के स्वामी आनन्द मिश्र सरस्वती ठीक कहले बाड़ें कि सही में देशभक्त उहे हो सकऽता जेकरा अपना मातृभाषा, राजभाषा, राष्ट्रभाषा, संस्कृति आ साहित्य से प्रेम बा. जेकरा एह सबसे प्यार नइखे, ऊ चाहे कुछ आउर हो सकऽता, बाकिर सही देशभक्त नइखे हो सकत.” ओही से एक बेर व्यंग्य आ क्षोभ के लहजा में आचार्य हजारी प्रसाद द्विवेदी अँगरेजीपरस्त लोग पर तंज कसत कहले रहस – “जदि अँगरेजिये भारतीय एकता के आधार बा त अँगरेजनो सब के वापस भारत बोला ल लोग.”
द्विवेदी जी साफ- साफ कहले बाड़े कि जइसे हमनी कश्मीर के भा भारत के कवनो प्रदेश का एक एक इंच जमीन के रक्षा करिले. थोड़का जमीन के रक्षा में पूरा देश सामूहिक रूप से जुद्ध-रत हो जाला, ओइसहीं अपना देश के कम से कम बोले जाए वाली बोली, भाषा के रक्षा खातिर सउँसे देश के सन्नद्धो भइल देशभक्ति ह.’
चेकोस्लोवाकिया के हिन्दी विद्वान डॅा० आंदोलन स्मेकल के मत से, कवनो व्यक्ति, समाज आ देश के सांस्कृतिक उपलब्धि, चरित्र, मनोभाव आ आत्मा के जाने के होखे त ओकरा भाषा के बारीकी से समुझे के होई. ‘ एह से हम भोजपुरी भाषी सबके अपना भाषा के साहित्य, संगीत, शिक्षा, ग्यान – बिग्यान, दर्शन, चिन्तन, मौलिक बिचार, शोध-आविष्कार, औद्योगिकी-प्रौद्योगिकी आ तमाम आधुनिक तकनीक के माध्यम भाषा बनावे के होई. हमरा रउरा आ हर भोजपुरी भाषी का समुझे के होई कि माता आ भाषा समारोह से बड़का ना बनस, ऊ बड़ बनली अपना सपूतन के किरती, सेवा, समृद्धि आ उनका प्रति सरधा-सम्मान के भाव से. जइसे आपने मतारी चाहे जवना हालत में होखस, आपन मतारी होली. उनके ममता-सनेह आ दुलार-प्यार से बच्चा अघाला-धधाला. चाहे ऊ मतारी कतनो फटेहाली में काहे ना होखे. अनका रानी-महारानी मतारी से केहू मतारी वाला ना बन सके. असली मतारी के ममता ना पा सके, ओइसहीं अनका मातृभाषा में आपन वेदना-संवेदना संतोषजनक ढंग से अभिव्यक्त ना हो सके. जवन मातृभाषा अबोधावस्था मे कंठ आ ओठ के तोतलाहट-तूती, बोली-बकार दिहलस. ग्यान अभाव के दिन में पललस-पोसलस, ओकरे के सगेयान, समृद्ध आ सुशिक्षित भइला पर उपहास कइल अउर उपेक्षित छोड़ल ओइसहीं होई जइसे कवनो बाजारू अवरत के पाके धर्मपत्नी के भा समृद्ध सास के पाके जनम देवेवाली मतारी के उपहास आ उपेक्षा कइल होला.
एक बेर एगो भोजपुरी भाषी आधुनिक शिक्षा सम्पन्न अँगरेजीदा आ खुद के अँगरेजी भाषा के बदौलत समृद्ध बनल सम्भ्रांत सज्जन ठसक के साथ कहलें – भोजपुरी बोलला से पिछड़ापन झलकेला. भोजपुरी पढ़े-लिखे वाला लोग-लइका मूर्ख बा. आखिर भोजपुरी पढ़ेवाला के मिली का ? आज के बाजारवादी बेवस्था में भोजपुरी के मार्केट वैल्यु बा का ?” तब से हम चुप होके उनकर सब बकधून सुनत रहीं. अब बात माथ के ऊपर जाए लागल. हमरा से कड़ेड़े जबाब दिआ गइल कि सुनी ना, जइसे मार्केट वैल्यु बाजारू अवरत होला जनम देवेवाली आ ममता लुटावे वाली मतारी के ना होखे, ठीक ओइसहीं मार्केट वैल्यु बाजारू भाषा के होला माई के भाषा मातृभाषा के ना होखे. हमार मातृभाषा भोजपुरी त साहित्यिक-सांस्कृतिक रूप से एतना ना समृद्ध बा कि भारतीय साहित्य-संस्कृति के लौकिक स्वरूप भोजपुरी भाषा आ लोक साहित्य में स्पष्ट होला, तबे नू आचार्य बलदेव उपाध्याय अपना पुस्तक ” भारतीय साहित्य का अनुशीलन” के निबंध – ‘महाभाष्य और भोजपुरी ‘ के पन्ना 491-492 पर स्पष्ट लिखले बाड़न – “पातञ्जल महाभाष्य व्याख्या मर्म प्रकाशिका. जीव्यात् भोजपुरी भाषा भव्य भावा- नुवर्तिनी ..”


text:
भोजपुरी फिलिमन के सदाबहार सुपर स्टार रवि किशन महुआ टीवी के लोकप्रिय शो “नाच नचैया धूम मचैया” के होस्टिंग नियमित रूप से ना करीहें काहे कि एह घरी उनुका बैक टू बैक कई फिलिम के शूटिग करे के पड़त बा. एह फिलिमन में भोजपुरी आ हिन्दी दुनु के फिलिम बाड़ी सँ.
सैफ अली खान के होम प्रोडक्शन फिल्म “एजेंट विनोद” के शूटिंग कुछ कारण से तीन दिन अधिका चल गइला से उनुकर सगरी कार्यक्रम गड़बड़ हो गइल बा. रवि किशन के कहना बा कि “नाच नचैया धूम मचैया” उनुका दिल से जुडल शो हवे आ ऊ कबो ना चहलें कि एह शो से दूर होखे के पड़े.
बहरहाल रवि किशन के जगहा एह शो के एंकरिंग अब के करी एह खातिर संशय बनल बावे. बतावे जोग बा कि रवि किशन का एंकरिंग में “नाच नचैया धूम मचैया” जबरदस्त कामयाबी पवलसि आ बिहार उत्तर प्रदेश में त एह शो के टीआरपी “जस्ट डांस” शोओ से अधिका रहल.
(स्रोत – उदय भगत)


text:
“प्यार के बंधन ना टूटे मितवा” के निर्देशक महमूद आलम अब अपना अगिला फिलिम “प्यार होके रही” से फेर सक्रिय भइल बाड़न. .एम् डी वी मोशन पिक्चर्स आ ए,डी आर एस फिल्म्स के बैनर तले बनत निर्माता प्रवीण कुमार के एह फिलिम में मनोज पाण्डेय आ मोनालिसा के रोमांटिक जोड़ी बा. साथे नजर अइहें निखिल राज उर्फ़ भौकाल सिंह, प्रकाश जैस, किरण यादव, तेज़ बहादुर, दिलीप सिन्हा अउर अश्विनी वगैरह,
निर्देशक महमूद आलम बतावत बाड़ें कि ई एगो इंटेंस लव स्टोरी ह, जवना मे मुहब्बत के दीवानगी म्यूजिकल अंदाज़ में परोसल जाई. एह फिलिम ला जाहिद अख्तर के गीतन के सुर से सजवले बाड़ें मधुकर आनंद.
शूटिंग ५ जून से गोरखपुर आ कुशीनगर के लोकेशन पर शुरू होखी. .
(स्पेस क्रिएटिव मीडिया)


text:
एल.के. प्रोडक्शन के बैनर तले बनल निर्माता कृष्णेश्वर शर्मा के फिलिम ‘खोंईछा‘ के सहनिर्मात्री ललिता शर्मा के अहम योगदान के चरचा जोर पर बा. पेश बा ललिता शर्मा से भइल बातचीत के कुछ अश :-
प्रः मैडम, इन्डस्ट्रीज में एगो मिसाल बने खातिर आपके बहुत-बहुत धन्यवाद. फिल्म निर्माण में राउर रुचि के कारण का रहल?
उः- हमार पति कृष्णेश्वर शर्मा जी के शुरूवे से कला से लगाव रहल आ जबे मौका मिलत रहल ऊ कुछ ना कुछ गुनगुनावल शुरू कर दी भा फेर कागज के पन्ना पर अपना मन के भाव उकेरल शुरू कर देत रहीं. आजुओ ई सब बदस्तूर जारी बा. आ ई या त गीत बन के सामने आइल बा भा कहानी बन के. उहाँ के हर कहानी हर गीत हम पढ़त आइल बानी. एक दिन खोंईछा के कहानी हमरा के सुनवनी आ कहनीं कि एह पर फिलिम बनावल सोचत बानी त हम हामी बड़ दिहनी आ चूंकि कहानी नारी-सशक्तिकरण के रहल से हमहूं एहमें सहभागी बन गइनी.
प्रः आखिर एह फिलिम में खास का बा जे औरत एकरा के देखे जुटीहें?
उः पुरूष प्रधान ई समाज हमेशा से नारी के अनदेखी कइले बा आ ओकरा के प्रताड़ित कइले बा. एह फिलिमो में देखावल बा कि कइसे एगो दुष्ट एगो अबला नारी पर तरह-तरह के अत्याचार करत बा आ जवना से तंग आ के ऊ अपना के सबल बना लेत बिया आ अपना बेटा के फौलाद बना देत बिया. फिलिम के ई दमदार कहानी औरतन में स्वाभिमान जगाई आ एकरा के देखे मरद मेहरारू दुनु जुटीहें.
प्र: सुनत बानी कि रउरो एह फिलिम में किरदार निभवले बानीं?
उः जी हँ. एगो छोटहन बाकिर खास किरदार निर्देशक जितेन्द्र कुमार सुमन हमरो के दिहले बाड़न एह फिलिम में. ई किरदार फिलिम के क्लाइमेक्स में बहुते बड़े राज के पर्दाफास करऽतिया बाकि ऊ राज जाने ला सिनेमाघर में जाए पड़ी.
प्र: (हँसत) हमरा से बतियावे ला बहुत बहुत धन्यवाद।
उ. (मुस्कुरात) जी! थैंक यू। शुक्रिया.
(संजय भूषण पटियाला)


text:
निर्देशक आनंद गहतराज निर्देशित फिलिम “प्रतिघात” में हैदर काज़मी के एगो नया अवतार देखे के मिली जे दुश्मनन के सफाया करे खातिर एगो एंग्री यंगमैन अउर रफ एंड टफ किरदार में नज़र आई. एह फिलिम में उनकर नायिका बाड़ी अक्षरा सिंह जे “कालिया” फिलिमो में उनकर नायिका रहली. हालांकि प्रतिघात में अक्षरा सिंह एगो मेहमान भूमिका में बाड़ी जवन इंटरवल क बाद नजर आई.
एह किरदार के जियतार करे खातिर हैदर पहिला बेर आपन मूँछ बढ़वले बाड़न. देखेवालन के ई किरदार एगो लमहर दिन ले याद रही. प्रतिघात अगिला महीना अप्रेल में रिलीज होखी.
एह बीच हैदर काजमी बिहार के जहानाबाद में अपना एगो दोसर फिलिम “लड़ाई” के शूटिंग में लागल बाड़ें, “लड़ाई” ए स्क्वायर प्रोडक्शन के बैनर तर आनंद गहतराज के निर्देशन में बनत बा. एहू फिलिम में हैदर के नया लुक नजर आवे वाला बा. लड़ाई के मुख्य कलाकारन में हैदर काजमी का संगे विशाल तिवारी, अंजना सिंह, बालेश्वर सिंह, सोनू झा अउर नवोदित अदाकारा नूरी के नाम बा. :
(अपना न्यूज़)
हैदर काजमी, लड़ाई, प्रतिघात


text:
भोजपुरी गीत गवनई
बहुते दिन से बहुते पाठक लोग के मांग रहल हा कि अँजोरिया पर भोजपुरी गाना सुने के इन्तजाम कईल जाव. रउरा सभे के ओहि मांग का चलते ई नया कड़ी शुरु कईल जा रहल बा.
भोजपुरी गीतन का साथे बहुते लोग के शिकायत रहेला कि अधिकतर गाना परिवार में बईठ के सुने लायक ना रहेला. अंजोरिया अपना जानते वइसनका कवनो गाना रउरा के ना परोसी. एहि क्रम में तय भईल कि पूरा गाना पहिले अपने सुन लिहल जाव आ सब कुछ ठीक बुझाव त साईट पर ओकर लिंक डालल जाव, ना त ना.
सोचनीं कि जब पूरा गाना सुनहीं के बा त काहे ना पूरा गाना के लिखियो दिहल जाव. हर पन्ना पर एगो गीत के लिंक बा. जब ले गीत लोड होखे तब ले लाइन पढ़ के गाना के अन्दाज लगा लीं. एकाध शब्द हो सकेला कि कहीं कहीं गलत भेंटा जाव भा बुझाव त हमरा के माफ कर देम सभे. दोसरे कवन गाना बढ़िया बा आ कवन नया गाना एह सीरिज में जोड़ल जाव एकरो बारे में रउरा सलाह के इन्तजार रही. इमेल एडीटर एट अंजोरिया डाटकाम
- शिवजी बिहाने (बिआहने/बिआह करने) चले
- बरबाद कजरवा हो गइलें
- होली गीत - अँखिया भइली लाल, रात भर जगवलऽ ए बलमुआ
- होली गीत - छुट्टी दे दीं, घरे जाइब. बीबी पर बा खतरा.
- मुहम्मद रफी के गावल भोजपुरी गीत सोनवा के पिंजरा में
- लागी नाहीं छूटे रामा फिलिम के गीत - जा जा रे सुगना जा रे
- बिदेसिया फिलिम के गीत - बनि जइहों बन कै जोगिनिया हो रामा
- बिदेसिया फिलिम के गीत - बनवारी हो हमरा के बलमा गँवार
- बिदेसिया फिलिम के गीत - हँसि हँसि पनवा खियवले बेइमनवा
- गंगा किनारे मोरा गाँव फिलिम के गीत - दुलहा धीरे धीरे चलऽ
- गोरकी पतरकी रे
- देवरा कटले बावे गाल...
- सुनीं एगो होली के जोगीरा...
- कल्पना के आवाज में - प्यार के रोग भइल
- शारदा सिन्हा के आवाज में विवाह गीत
- मदन राय आ साथियन का आवाज में फेंकि दिहले थरिया बलम गइले झरिया
- दिनेश लाल निरहुआ आ खूशबू राज का आवाज में हमके बनारस घूमाई दऽ
- कल्पना के आवाज में आरा हिले छपरा हिले
- मनोज तिवारी आ साथियन का आवाज में अन्ताक्षरी


text:
Saturday, June 6, 2015
लोककथा
एगो गाँओमे दुगो चोर रहे । एगोटेके नाओ रहे मोसाफिर आ दोसराके नाओ रहे रमुआ । दुनुजने सङ्हतिया रहे । दुनु साथीके गुजर गुजरान चोरिएसे चलइत रहे । दुनुके घर एकेगो गाँओमे त रहे मगर गाँओके दुनु कातमे । दुनुके दिनभर ओतना भेंट नहोखे लेकिन रातमे जरुर भेंट होजाए । दुनु साथी मिलके केकरो घरमे जाके चोरी करे आ आधाआधा बाँटके लेजाए ।
रमुआ बहुत इमानदार रहे लेकिन मोसाफिर रहे बैमान । रमुआ अपना गाँओमे चोरी करे नचाहे लेकिन मोसाफिर अपना परोसियोके घरमे सेन फोरदेबे । रमुआके असुल रहेकि गाँओके चोरीमे ऊ नजाए आ कुछो लेबो नकरे । रमुआके इमन्दारीसे मोसाफिर कभीकाल असमञ्जसमे परजाए ।
मोसाफिरके बैमानी भी कभीकाल रमुआके परसानीमे डालदेबे । लेकिन तइओ रमुआ अपना इमानके सिमान कहियो भी नबटे । जेतना चोरी करे ओमे इमन्दारीपूर्वक आधा मोसाफिरके देबे मगर मोसाफिरके जहिया बेसी हाथ लागे त ऊ पएँडेपर फेंकइत आबे आ बाँकी सामानमे आधाआधा बाँटके लेलेबे । जब बिहान होखे त अकेले जाके रतुका फेंकलका सामान उठाके लेआबे आ अकेले धलेबे । अइसन बैमानीसे रमुआके बेसी घाटा लागजाए । केतनो बैमानी करे तइओ मोसिफिरके पुरी नपरे । रमुआके इमानदारीसे ओकर बर्कत होइरहे ।
एक दिन एगो गाँओमे चोरी करेगेल दुनुजने । जेकरा घरमे चोरी करे पइँसल, ऊ बहुत धनिक रहे । रातमे चोरी कएलापर दुनुजनेके बहुत धन हाथलागल । बहुते सोना–चानी बहुते हाथ लागल दुनुजनेके । चोराके अएलक सरेहमे । रमुआ त इमन्दार रहे मगर मोसाफिर अपना बैमानी करेसे ओहु दिन नचुकल । कुछ त बैमानी करबे कएलक मगर दुनुजनेके चोराएल धनसम्पत्ति एकलमन जमा भेल त मोसाफिर कहे जे हम बेसी चोरइली ह त रमुआ कहे हम बेसी चोरइली ह । के बेसी चोरएलक एई विषयक झगडा नरहे, झगडा रहे कि हम बेसी चोरइली ह कहके मोसाफिर बेसी गहना लेबे चाहे । रमुआ भी बहुते धन देखले रहे, ओसे मनेमने कहेकि अब आधा मिलजाइ त चोरी छोरदेहम । केतनो समझएलापर मोसाफिर आधा देबेला मानबे नकरे । हारदारके रमुआ कहइता – आधा हमरा नदेबे त हम जाके बिहान कहदेबऊ घरबालाके कि तू चोरएले छे ।
मोसाफिर त आउरो धूर्त रहे । ऊ कहइता – ठीक हऊ, तू कहेके मनहोतऊ त कहदिहे बिहान । आजु हम तोहरा कमे देबऊ । तू कहदेबे त हम पकड़ाजाएम लेकिन जब हम पकडाएम त तोहरो पकडादेबऊ । जब दुनुजने चोरी कइली त दुनुजने जेल काटम ।
मोसाफिरके बात सुनके रमुआ भी सोचलक कि चल आजु जे देइता ओहीमे गुन्जाइस करेके परी । मोसाफिर अपनेसे बखरा लगएलक, अपने बाँटलक । जे देलक सेही लेलक रमुआ आ घरे चलअएलक । रमुआके निन नपरल । सबेरे उठलक । मोसाफिर जे देलेरहे रातमे से अङोछाके खुँटमे बन्हलक आ चलदेल ओही गाँओमे । जब ओ महाजनके दुरापर पुगइता तब बहुते लोग जमा रहे । सभीके मुहपर रातुके चोरीके ही बात रहे । ओहीलमन पुगके रमुआ अङोछाके गेठरी खोलके कहइता – रतुका चोर हमही छी । दूजने मिलके चोरी कइली । हमरा जे मिललसे इहे हए, हमरे गाँओके मोसाफिर हमरा लेआएल रहे । हमरा हिसामे जेतना परल हए ओतना हम इमन्दारीसे लेआके महाजनके लौटादेली । हमरा जे सजाय देबेके हएसे देबस ।
सभी लोग कहलक कि ई इमन्दार चोर हई । एकरा माफ करदेलजाओ । मोसाफिरके पकडेला पुलिस गेल । पकडाके ऊ जेलमे चलगेल । लोगके कहलापर रमुआके चोराएल धनमेसे महाजन कुछ रमुआके देदेलक । रमुआके चलते महाजनके बहुते धन फिर्ता होगेल । महाजन खुस रहे । रमुआ कुछ दिनके बाद साधु होगेल ।
Subscribe to: Post Comments (Atom)


text:
सरकार बदलले एक साल बीतल बा आ देश मे बतकही के दौर जारी बा. ई बतकही कब बतकही में बदल जाई केहु ना बता सके. बातचीत कब बाताबाती हो जात बा बुझाते नइखे. सरकार कुछ बोलत ना रहुवे त शिकायत रहुवे कि सरकारो के मालूम बा कि ओकरा लगे बतावे बोले जोग कुछ हइए नइखे. चुप रहुवे त सभे आपन आपना गाथा गढ़े में लागल रहुवे. आ जब बोले लागल त लोग परेशान बा कि बाप रे बाप अतना बात! लागत बा कि चुनाव के दौर आ गइल बा.
बात का साथे जब कुछ जुड़ेला त ऊ बत हो जाले, जइसे कि बतकही, बतबनवा, बतक्कड़, बतकहा, बतछूट, बतरस, बतबढ़ाव वगैरह मे. हालांकि हर बेर अइसन ना होखे आ बातचीत, बातफरोश, बाताबाती में बात बरकरार रह जाले. अब सोचीं कि बात होला का, त बात ऊ वाक्य होले जवना के कुछ मतलब होला, कवनो प्रसंग भा घटना के वर्णन होला, कवनो विषय के चरचा होला. बतकही में ई सब होखल जरूरी ना होखे. ओहिजा त बेबातो के बात बकल जाला. कहल गइल बा कि बात निकलेला त दूर तकले जाला भा दूर तक ले जाला. अब एहिजा तकले आ तक ले पर तकला के जरूरत बा. वइसे गहिराई से ताकीं त हो सकेला कि तकले आ तक ले में कवनो खास फरक ना रहि जाव. एगो में बात दूर तक जात बा आ दोसरका में दूर तक ले जात बा. बातफरोश भा बतबनवा गुनगर भइल त ऊ बहुत दूर तक ले जा सकेला रउरा के. आ इहे कहत बा ऊ लोग जे महाबतबनवा का बारे में कहत बा कि ई अपना बात का कलाकारी से लोग के अपना संगे बहा ले गइलें.
अब पूछत बा ऊ लोग कि कहाँ बा ऊ नीमनका दिन जवना के वादा रहुवे. एकरे जवाब में उनकर सीधा कहना बा कि सभका ला नीमन दिन के वादा त कबो ना कइले रहीं. कुछ लोग के त बाउर दिन आ गइल बा आ ओह लोग के नीमन दिन अब कबो नइखे आवे वाला. आ बातो कुछ कुछ अइसने बा. नीमन दिन का बारे में सबले अधिका उहे पूछत बा जे कबो सोचलो ना रहे कि दिन बदले वाला बा. ओकरा त लागत रहुवे कि जनता के आँखि पर अइसन पट्टी बन्हले बानी जा कि ओकरा साँच कबो लउकबे ना करी. बाकिर जब दिन सचहुं बदल गइल त सोच में पड़ गइल बा लोग. दू दू महीना के छुट्टी ले के एह सोच पर सोचला का बाद लोग बदल के आइल बा.
बाकिर साँच कहीं त बतफरोशी भा बात बनावे गढ़े के कला सभका लगे ना होखे. दोसरा के सिखवला पढ़वला पर सूट बूट के चरचा क के उछले वाला के पते ना रहुवे कि लोग ओकर मय खानदान के सूट बूट संगे देखावत बात के बहुते दूर तक ले के चल जाई. बाकिर बतकही के दौर जारी बा. बतरसिया लोग बतरस के आनन्द लेत बा. आम आदमी त ओह सवाल के याद करत बा जब कवनो सूरदास से पुछाइल रहे कि ऐ सूरदास, घीव पड़ल? त ऊ जवाब दिहले रहलें कि कड़कड़ाव तब नू जानीं! आमो आदमी एही कड़कड़इला के तिकवे में लागल बा. तबले रसोई में गरम तेल से छनछनाहट के आवाज ओकर आस बन्हले बा.
बाकिर आस का आस में कबले इन्तजार करी आम आदमी! ओकर याददाश्त कमजोर होखेला आ धीरजो कमे होला. दोसरा के पलटू बतावत ऊ खुदे कब पलटी मार दी एकर पता शायद ओकरो ना होखे. एही से रहीमो बाबा कह गइल बाड़न कि रहिमन चुप ह्वै बैठिए, देखि दिनन के फेर. जब नीके दिन आइहें बनत ना लगीहें देर!
बाकिर का बबुुअन का लगे अतना धीरज बा?


text:
दैलेख जिला
दैलेख जिला नैपाल देस की मध्य पश्चिमांचल विकास क्षेत्र आ भेरी अंचल का एगो जिला हवे। ई जिला एगो विकट पहाड़ी जिला कुल की श्रेणी मे गिनल जाला। जिला क भौगोलिक आकृति तिभुज नियर बा। इहाँ क सबसे ऊँच चोटी "महाबुलेक" हवे आ सबसे कम ऊँचाई वाला जगह "तल्लो डुंगेश्वर" नाँव क अस्थान ह। ए जिला क सीमा पुरुब ओर भेरी अंचल की जाजरकोट जिला की साथे, पच्छिम ओर सेती अंचल की अछाम जिला की साथे, दक्खिन ओर भेरी अंचल की सुर्खेत जिला आ उत्तर ओर कर्णाली अंचल की कालीकोट जिला की साथै जुड़ल बाटे।
ए जिला की भौगोलिक बनावट के मुख्यरूप से तीन हिस्सा में बाँटल गइल बा -
- नदी तटिय क्षेत्र तथा मैदानी क्षेत्र
- मध्य पहाड़ी तथा महाभारत पर्वत श्रृंखला क्षेत्र
- उच्च पहाड़ी तथा हिमाली क्षेत्र
बिसयसूची
नाँव क उत्पत्ति[संपादन]
ए अस्थान क नाँव "दैलेख" कइसे पड़ल एकरी बारे में कई गो कहानी प्रचलित बा। एगो कहानी की मोताबिक प्राचीन काल में ई स्थान महर्षि दधीचि क तपोभूमि रहल आ एही आधार पर एके "दधिलेख" कहल गइल आ फिन बाद में इहे दधिलेख बदल के दैलेख बनि गइल। दूसरा कहानी की मोताबिक प्राचीन काल में यह स्थान देवता लोगन का निवास स्थान रहल आ देवलोक कहल जाव जेवन बाद में बिगड़ के दैलेख हो गइल। एगो तीसरका मत इहो बा कि इहँवा तमाम दही दूध मिलेला आ एही कारण ए के दैलेख कहल जाला।
ए जिला क नाँव भी जिला मुख्यालय दैलेख की नाँव पर रक्खल गइल बा।[१]
इतिहास[संपादन]
दैलेख जिला बाइसे राज्यकाल में खस राज्य क जाड़ा क राजधानी की रूप में परिचित दुल्लु अउरी बेलासपुर दू गो राज्यन में बंटल रहे। प्राचीन आ मध्यकाल में गू गो राज्यं में बंटल ए जिला के शाहकालीन नेपाल पुर्नएकीकरण अभियान में गोरखाली राजकुमार बहादुर शाह की द्वारा सन 1789 की आसपास नेपाल राज्य में जोड़ला क तथ्य ऐतिहासिक वर्णन में मिलेला। [१]
जिला की विभिन्न जगह पर अस्थापित मन्दिर, देवल आ शिलालेख आदि ए जिला की इतिहास क आजो परिचय दे रहल बाड़ें। कहल जाला कि की दैलेख जिला मुख्यालय पुरानो बजार में प्रसिद्ध कोतगढी पुराना समय में एगो किला रहे। वि.सं. 2009 साल पहिले अछाम, सुर्खेत आ जाजरकोट जिलन के कुछ क्षेत्र भी एही जिला में जुड़ल रहे। [१] राजा रजौटा उन्मुलन ठीक 2016 की बाद आधुनिक नेपाल क प्रशासनिक ढाँचा बमोजिम गौडा अउरी 2018 साल बद ई जिला पूर्व मे भैरीलेक अउरी कट्टीभञ्ज्याङ्ग, उत्तर में महाबुलेक, पश्चिम में कर्णाली नदी, आ दक्षिण में तीनचुला की अन्दर आवे वाला इलाका के दैलेख जिला में मिला के सीमांकन क इललोग। [१] राणा कालिन प्रधान मन्त्री जंग बहादुर राणा क बचपन दैलेख जिला की दुल्लु क्षेत्र में बीतल हवे। दैलेख जिला क लोग वि.सं. 2007 साल की क्रान्ति में पश्चिम नेपाल में सबसे आगे रहे। तत्कालीन भुमीगत नेपाली काँग्रेस पाटी के दैलैख की कटुवाल क निवासी शेर सिंह खड्का कालिकोट, जुम्ला, अछाम, डोटी आदी पश्चिमी जिलन पर कब्जा कइले रहलें। अइसहीं वि.सं. 2036 की जनमत संग्रह में आ 2046 की जन आन्दोलन में भी दैलेख क रंग बहादुर शाही, बिनोद कुमार शाह, मणी राज रेग्मी गणेश बहादुर खड्का, शिव राज जोशी, रंग नाथ जोशी, गोविन्द बन्दी, हेम बहादुर शाही, हर्क बहादुर शाही, पुर्ण ब. शाही, भद्र ब. शाही, तर्क ब. बडुवाल, बजिर सिंह बि.क. चिदानन्द स्वामी नियर बहुत नेता लोग साथ दिहल। वि.सं 2063 की जन आन्दोलन में भी उपर गिनावल लोगन की संघे मिल के कुछ नया नेता लोग जैसे:- थिर ब. कार्की, रत्नेश श्रेष्ठ, कृष्ण बी.सी. राज ब. बुढा, राम प्रसाद इत्यादी लोग हिस्सा लिहल।[१]
भूगोल[संपादन]
लोकेशन आ बिस्तार[संपादन]
दैलेख जिला क बिस्तार अक्षांस: 28.35" से 29.8" उत्तर ले आ पुरुब पच्छिम बिस्तार देशान्तर 81.25" से 81.53" पूर्व ले बाटे। एकर सीमा बनावे वाला अउरी जिला पुरुब ओर जाजरकोट, पश्चिम ओर अछाम, उत्तर में कालिकोट आ दक्खिन में सुर्खेत जिला बाटे।
जिला क कुल क्षेत्रफल: 1502 वर्ग कि.मि. (देश का कुल भू-भाग का 1.02%) बाटे आ इहाँ सब से ऊँच अस्थान: समुद्र सतह से 4168 मीटर (महाबुलेक) आ सबसे नीचाई वाला अस्थान 544 मीटर (तल्लो डुङ्गेश्वर) बाटे।
राजनैतिक हिसाब से दैलेख जिला के 49 गा.वि.स., 2 नगरपालिका, 2 निर्वाचन क्षेत्र आ 11 इलाकन में विभाजित कइल गइल बा।[१]
भूमि आकार[संपादन]
नदी तट से हिमालय तक फइलल इहँवा की जमीनी भूमि आकार के तीन हिस्सा में विभाजित कइल जाला[१]:
- नदी निर्मित तट (544–1000मि.),
- मध्य पहाडी क्षेत्र (1000–2100मि.)
- महाभारत श्रृंखला आ पहाड़ी भू-भाग (2100 मी से उपर)
यह भूमि आकार वाला इलाका जिला क क्रम से करीब 10%, 37%, आ 53% रकबा घेरले बाड़ें। मध्य पहाड़ी क्षेत्र में जिला का 85% से भी ज्याद जनसंख्या आ बस्ती केन्द्रित बा। [१]
प्रशासनिक विभाजन[संपादन]
- निर्वाचन क्षेत्र संख्या=2
- इलाका क्षेत्र संख्या=11
दैलेख जिला में पहिले कुल 60 गा.वि.स. (ग्राम पञ्चायत) रहे। 5 गा.वि.स.के मिला के नारायण नगरपालिका बनावल गइल, आ 6 गा.वि.स. के मिला के दुल्लु नगरपालिका बनावल गइल। ए समय ए जिला में 49 गा.वि.स. आ दू गो नगरपालिका बाटे।
संस्कृति[संपादन]
दैलेख जिले में बिभिन्न जाती तथा बिभिन्न धर्म का क लोग रहेला। इहँवा हिन्दू धर्म की लोगन क बिसेस अधिकता बा। इहाँ हिन्दू लोगन का कुल तिहुआर मनावल जाला। दशैं, तिहार, माघी, होरी, नयां बर्ष, रक्षावंधन, तीज इत्यादी कुल तिहुआरण के हिन्दू धर्मावलम्बी की अलावा अन्य धर्म क लोग भी मनावत देखल जाला। ई जिला बहु-जाती बहु-भाषी भइला की बावजूद भी इहाँ हिन्दू संस्कृती के ढेर मान्यता दिहल जाला। हिन्दू त्यौहारन की दिन सरकारी छुट्टी होला और जगह-जगह पर मेला लागे ला।
पर्यटन[संपादन]
दैलेख जिला बिकट पहाड़ी जिला जरुर हवे बाकी एही से ई पर्यटन खातिर एगो रमणीय अस्थान बनि गइल बा। इहाँ पुराना जमाना क बनल देवल, किला, दरगाह आदी जिला की हर हिस्सा में देखाई देला। जैसे:-
- जिला मुख्यालय नयां बजार स्थित प्रशिद्ध कोतगढी ए गो पुराना किला हवे।
- भुर्ती गांव आ रावतकोट में पञ्च देवल के पाण्डव लोगन क बनावल निसानी कहल जाला।
- यहां "पञ्चकोशी" नामक एगो तिर्थ स्थल बा जहां पर पांच अलग-अलग जगह पर मन्दिर बा। "पादुका", "नाभीस्थान", "श्रीस्थान", "कोटिला", "धुलेश्वर" पञ्चकोशी तिर्थ क मुख्य स्थान हउवें।
ए अस्थानन पर कौनो न कौनो दैविक घटना जरुर मिलेला। कहीं पानी में आग क ज्योती बरत मिलेला त कहीं जमीन में से धूर निकलता लउकेला। कहल जाला कि महाभारत की समय में युधिष्ठिर का मुकावला नागरुप क राजा नहुष की साथ एही पञ्चकोशी अस्थान पर भइल रहे। राजा युधिष्ठिर नाग रुपी नहुक के ज्ञान दिहलें तब जाके नाहक के मुक्तीमिलल। नाग रुपी नहुष क शिर श्रीस्थान पर, गोड़ पादुका आस्थान पर, नाभ नाभिस्थान पर, कक्ष कोटिला पर आ एही तरे धुलेश्वर पर धुलगिरल रहे। [२]
एकरी साथे ए जिला में पर्यटक लोगन का मन मोहित करे वाला कई गो अस्थान बाटे।
जिला की मध्यपश्चिम भाग से हो के बहत छामगाड आ पूर्व के तर्फ बहत लोहोरे नदिन क संगम चुप्रा दैलेख जिला क बहुत आकर्षक भौगोलिक स्थल मानल जाला। खस राजा नागराज क हिमाली राज्य क जाड़ा क राजधानी दैलेख दुल्लुक्षेत्र में पञ्चकोशी तीर्थस्थल में श्रीस्थान आ नाभिस्थान की भितर नित्य प्रज्वलित ज्वाला जी नेपाल क राष्ट्रिय स्तर क धार्मिक, ऐतिहासिक अउरी पर्यटकीय अस्थान हवे। भुर्ती गांव में एक साथ रहे 22 देवल के विश्व सम्पदा सम्भाव्य सूची में रखल गइल बाटे। रावतकोट गावं में पञ्चदेवल, जिला मुख्यालय पर कोत गढी आ दुल्लु क्षेत्र में रहे कीर्ति खम्बा, सात खम्बा, पटङ्गेनी दरबार, जंगबहादुर राणा के पिता बाल नरसिंह कुवँर का समाधी स्थल, बालेश्वर मन्दिर जेवना क चिनाई पुराना जमाना में उर्दी क बेसन भें के बनावल सीमेंट नियर चीज से कइल गइल बा, देखे लायक बाटे। एकरी आसपास की गो पौराणिक शिलालेख इहाँ क प्रमुख पर्यटन अस्थान हवें।[१]
पर्यटन अस्थान[संपादन]
दैलेख की भौगोलिक दृष्टी से पहाडी जिला होखाले की वजह से इहाँ बहुत पर्यटकिय क्षेत्र बाटे। नेपाल क परमुख मानल जाए वाला पंचकोशी तिर्थस्थल एही जिला में बाटे। एकरी साथै साथ नेपाल क एकलौता प्रमुख शिलालेख दुल्लु स्थित कीर्तिखम्बा आ वैज्ञानिकन की अनुसार मृत जवालामुखी मानल जाए वाली चोटी धुलेश्वर एही जिला में अवस्थित बाटे।
साथे साथ नेपाल क एक मात्र पेट्रोल, गैस आ मिट्टितेल क खानि एही जिला में मिलले क सम्भावना बाटे। प्राचिन मत अनुसार डुन्गेश्वर में दधिचि ऋषि के आश्रम रहल ई विश्वास कइल जाला। एही तरे बैक का लेक के महाभारत की पात्र दोर्णाचार्य क तपोभूमी द्रोणाचल पर्वत कहल जाला। [१]
धार्मिक सम्पदा[संपादन]
इहाँ पर कई धार्मिक सम्पदा रहल बाड़ी। यहां के कुछ धार्मिक सम्पदाओं का नाम प्रकार नीचे दिहल जात बा-
- बुकि मैया स्थान
- भ्वानी स्थान
- पञ्चकोशी
- शिरस्थान
- नाभिस्थान
- पादुकास्थान
- धुलेश्वर
- डुंगेश्वर
- कोटिलास्थान
- थामा चौघेरा मैया स्थान
- विन्द्रासैनी मन्दिर
- तियाडी स्थान नेपा
- धर्मगद्दी दुल्लु
- बालेश्वर मन्दिर दुल्लु
- विलासपुर मन्दिर
- नारायण मन्दिर
- शिखर द्वारि (घोडा दाउनि)
सांस्कृतिक सम्पदा तथा देवल[संपादन]
नुवाकोट से लेके भारत की गढ़वाल तक की इलाका में विभिन्न जगह में प्राचिन काल में देवल निर्माण कइल गइल बा। बाकिर सब से ढेर संख्या मे देवल दैलेख जिला मिलेला। स्थानिय जन विश्वास अनुसार महाभारत काल के पात्र पाण्डवों द्वारा निर्माण किए बताए गए ये देवल क्यों और किस प्रयोजन के लिय निर्माण किएगए हें, इस का आज तक कोही ठोस प्रमाण नहीं है। दैलेख जिला कि विभिन्न क्षेत्र में अस्थापित देवल अउरी अन्य सम्पदा निम्नलिखित बाटे:
- भूर्ति में रहे देवल
- रावतकोट में रहे देवल
- रानीवन के देवल
- अन्य विभिन्न गा. वि. स. में रहे देवल
- किर्ति खम्ब शिलालेख दुल्लु
- भैरबी
- दुल्लु दरबार पटांगिनी के देवल तथा अभिलेख
- दामुपाल का शिलालेख
- सातखम्ब गमौडी
- प्राचिन दुल्लुकोट
- दैलेख बजार स्थित कोतगडी
पर्यटकीय दृष्टिकोण से उपर उल्लिखित सभी सम्पदा स्थित स्थानों में सडक की पहुंच दै। शित काल में सवारी साधन से यात्रा करना सम्भव है। यह सम्पदाएं तक पहुंचने के लिय जिला विकास समिति और गावं विकास समिति के ओर से निरन्तर लगानी होरही है। जितना पहुंच के लिए सडक में लगानी हुइ है, इस तुलना में यह सम्पदाओं का संरक्षण और सम्बर्धन में लगानी हो नही पारहा है। स्थानीय समुदाय को भी इनकी महत्वा के विषय में समझ नहोने के कारण यह अमूल्य सम्पदायें जीर्ण अवस्था में पहुंचे हें।
दैलेख जिला से उद्गम हुए विभिन्न जातीयां[संपादन]
दैलेख जिला को विभिन्न जात जातीओं का उद्गम स्थल के रूप में भी लिया जाता है क्यों की इस जिले के विभिन्न स्थानों से उद्गम हुए जाती के लोग नेपाल और भारत के विभिन्न जगहों पर बसे हुए हें। जैसे की :-
- दुल्लु से दुलाल
- बासी से बस्याल
- बड से बराल और बडाल
- लम्जी से लम्जेल
- नेपा से नेपाल जाती
- लामीछानी से लामिछाने
- लयाँटी से लुईँटेल
- भुर्ती से भुर्तेल
- दवडा से दवाडी
- पराजुल से पराजुली
- दह से दाहाल
- कट्टी से कट्टेल
- रिजु से रिजाल
- हुमेगांव से हुमागाई
- लम्सु से लम्साल
इत्यादी जगहों से उपर उल्लेखित जातिन क पैदाइश भइल मानल जाला। उपर उल्लेखित जात के लोग संसार की कवनों भी कोने में बसल होखें बाकी ऊ लोग अपना उद्गम स्थान के रूप में दैलेख जिला के जरूर पहिचाने ला।[१]
दैलेख जिला प्रशासनिक विभाजन[संपादन]
दैलेख जिला के 49 गा. वि. स. (गाउं विकाश समिती/ ग्राम पञ्चायत), 2 नगर पालिका, 2 सांसदीय क्षेत्र अउरी 11 ब्लॉकन में विभाजीत कइल गइलबाटे। दैलेख जिला के गा. वि. स./नगरपालिका के नाम सूची नीचे दिहल जात बा:-
- नगरपालिका
- गा.वि.स.
- अवल पराजुल
- कट्टी
- काल भैरव
- कासिकांध
- कालिका
- कुसापानी
- खरीगैरा
- खड्कावाडा
- गमौडी
- गोगनपानी
- गौरी
- चामुण्डा
- चौराठा
- जगनाथ
- जम्बुकांध
- डांडा पराजुल
- तिलेपाटा
- तोली
- तोलीजैसी
- द्वारी
- नौमुले
- पगनाथ
- पिलाडी
- पिपलकोट
- बराह
- बडखोला
- बडा भैरव
- बालुवाटार
- बांसी
- बिन्ध्यबासीनी
- बेलपाटा
- भैरी कालिकाथुम
- भवानी
- मालिका
- मेहतोली
- राकम कर्णाली
- रावतकोट
- रानीवन
- रुम
- लकान्द्र
- लयांटी विन्द्रासैनी
- लाकुरी
- लालिकांडा
- विसाला
- सल्लेरी
- सात्तला
- सिंगौडी
- सिंहासैन
- सेरी


text:
राधिका क्रिएशन के बैनर में बनत भोजपुरी फिलिम ‘कानून और अपराधी’ के शूटिंग पूरा हो गइल बा आ अब एकरा बैकग्राउण्ड म्यूजिक पर काम चलत बा. एकर निर्माता हउवन अशोक कुमार आ लेखक-निर्देशक बिरेन्द्र पासवान. बिरेन्द्र पासवान एहसे पहिले ‘नौटंकी’, ‘नजरिया काहे लड़वलऽ’ जइसन भोजपुरी फिलिम निर्देशित कर चुकल बाड़े. आ ‘एगो चुम्मा दे दऽ राजा जी’, ‘गांव की ओर’, ‘तोहार अंखिया दिवाना बना दिहले बा’ वगैरह के कहानी लिखले बाड़न.
‘कानून और अपराधी’ ओह लोग के खिलाफ एगो जंग बा जे एह सोना जइसन देश के दीमक जइसन चाट जाए चाहत बाड़े, जिनका चलते इन्सानियत बेआबरू होखत बिया. कानून ओह लोग का बीच धूरा बन गइल बा आ पुलिस के वर्दी उनकर गुलाम. एही से जुल्म का दुनिया के बेताज बादशाह बनल राणा के खिलाफ जंग के ऐलान करत बा कानून के रखवाला कुंदन. बाकिर अफसोस कि अपने वर्दीधारी सिपाहियन का चलते ऊ राणा का जाल में फँस जात बा आगे का होखत बा से फिलिम के क्लाईमेक्स बा.
बहरहाल एह फिलिम फिल्म में नवोदित अभिनेता धीरज कुमार, शबनम पाटिल, अशोक कुमार, विजय सिंह, राजकुमार पाण्डे, डा. सुदर्शन, सुरेन्द्र आ बृजमोहन के मुख्य भूमिका बा. संगीतकार हउवें अजय प्रसन्ना, कोरियोग्राफर संतोष कुमार, एडीटर दीपक सिन्हा आ कैमरामैन जानू.
(समरजीत)


text:
बिजनेस
बिजनेस, धंधा, कारोबार या उद्द्य्म (अंग्रेजी: Business) एक तरह के आर्थिक काम हवे। ई कानूनी रूप से मान्य संस्था हवे जो उपभोक्ता के कौनो उत्पाद या सेवा देवे के लक्ष्य से निर्मित करल जाला। बिजनेस के कम्पनी, इंटरप्राइज या फर्म भी कहल जाला। पूँजीवादी अर्थव्यवस्था में कारोबार के प्रमुख स्थान ह जौन अधिकांशत: निजी हाथ में रहेला औरि लाभ कमाय के ध्येय से काम करल जाला तथा साथ-साथ स्वयं बिजनेस के भी वृद्धि करेला । लेकिन संस्था तथा सरकार द्वारा चलायल जाऐ वाला संस्था प्राय: लाभ के बजाय अन्य उद्देश्य के पूर्ति के लागि बनायल जायेला।
शेयर बजार[संपादन]
शेयर के सिधा अर्थ होवेला हिस्सा शेयर बजार के भाषा मे कहे तो कम्पनि मे हिस्सा।
उदाहरन - ऐगो कम्पनि कुल २० लाख के शेयर जारि करेला। ओ मे से कौनो भि कम्पनि के प्रस्ताव के अनुसार जेतना चाहे अंश खरिद सकेला।ओक्रा वजह से उ कम्पनि मे खरिदे वाला के ओतना ही के मलिकाना हो जाला। ओकर बाद जब चाहे तब जेक्रा के चाहे बेच सकेला, शेयर बजार मे कौनो भि १०० से जादा शेयर खरिद सकेला।
अन्य अर्थ[संपादन]
- धंधा
- व्यवसाय
- कारबार
- कारोबार
- काम-काज
- काम-धंधा
- उद्यम
बाहरी कड़ी[संपादन]
- निवेशक शिक्षा एवं सुरक्षा निधि, कॉरपोरेट कार्य मंत्रालय, भारत सरकार
- भारतीय व्यापार उद्योग मंडल के वेबसाइट


text:
– डॉ॰ उमेशजी ओझा
औरत आपन पुरा उमिर अपने-आप के सुहरावे आ सम्हारे में परेशान रहेली. काहे कि हमनी के पुरूष प्रधान देश में औरतन के डेग-डेग प आहत कइल जाला. ई लोग समाज में आर्थिक नजर से अपना पति भा कवनो मरद प निर्भर रहे वाली होली. खाली बइठल औरत कुछुओ कमा के आपन पहचान बनावल चाहेली. सीधा-साधा बोली में कहीं त जुआ औरतन के अइसन कमाई के तरीका बन जाला जवन बस उनकर होला. बाजी दस रूपईया से खेलल जाउ चाहे सई रूपईया से, जुआ में जीतल पईसा बडी गरमी देबेला. जुआ आजु के नया खेल नइखे. महाभारत काल में पांडव एही खेल में आपन राजपाट आ आपन मेहरारू द्रोपदी के दाव प लगा बइठल रहले.
आजु जुआ ‘स्टेटस सिम्बल’ मानि के मनचाहा खेलल जाता. जे जुआ ना खेलल ऊ बड़ आदमी नइखे मानल जात. एह काम चलाउ कहावत के ढेर महत बा, अकसर हर पईसा वाला कहीं क्लब भा अपना घरे में जुआ के मजलिस बइठा लेत बाड़न आ लमहर हाथ मारिके, भा हारि के, दुनो में अपना के गौरवान्वित महसूस करेला लोग.
अबहीं के समय में औरत जुआ खेलत बारी ई सही बा. बाकी ई कहल तनिक कठिन बा कि कब आ कवन दशक में औरत ई मरदाना सवख के कवना जिद से अपना लिहली. बाकिर अनुमान लगावलो अतना कठिन नइखे. आजादी के बाद के करीब सत्तर बरीस में हिन्दुस्तान के औरत कहाँ से कहाँ निकलत चली जात बाड़ी सँ ई केकरो से लुकाइल नइखे. शायद ओहि क्रांति आंदोलन के एगो चरण ह जुआ के सवख. आजु मुँहबोली आधुनिकता के रूप से देखे के मिलत ओकर दूगो रूप बा – पहिला सकारात्मक आ दुसरका नकारात्मक. जुआ आधुनिकता के एगो नकारात्मक रूप ह जेकरा के औरत अपनवली.
महानगर के आबो-हवा में ताश के खेल कब घर में घुस गइल पता ना. घर के कामकाज से बेखबर कुछ सुखी सम्पन्न औरत खाली समय काटे खातिर आ आपन जायदाद के देखावे खातिर आ आपन मरद के अथाह पईसा के ठेकाने लगावे खातिर कबो एगो सहेली त कबो दूगो सहेली का साथे जुटि के ताश खेलत रहली. आम तरीका से त ताश पपलू, तीन पत्ती, रमी, ब्रिज भा आधुनिकतम मैरिज खेल से खेलल जाला.
कुछ बडहन अफिसरन के मेहरारू आ उनकर चमचिया, पईसा के कमजोर बाकी देखावा करे वाली कुछ मध्यम वर्ग के पढ़ल-लिखल, मन से विचलित औरत अपना घर-परिवार के देख-रेख के बदले जुआ खेलेली. काहें कि जुआ के उ लोग ‘स्टेटस सिम्बल’ मान बइठल बा.
ऐकरा अलग फउजी माहौलो में औरतन के जुआ धड़ल्ले से चल निकलल बा. घर में नोकर भा नोकरानी प लईकन के छोड़िके जुआ खेलत देखल गइल बा. काॅलेजिया लईकिओ लोग, मामूली घर के ऊबल औरत, दिन-राती खटे वाली नोकरानिओ ढंग से जुआ खेल लेत बाडी सँ. जमीन प खरिका भा झिटीका से लकीर खींच के, लुडो खेले वाला पासा, झिटिका भा ईमली के दानो से जुआ खेल लेला लोग. बाजी दस रूपईया के होखे चाहे सई रूपईया के. खेले वाला के बगलीए बाजी के रकम तय करेला. अबही एकेरा अलावे घरन में जुआ अब चिटफंड के नाम से बडी धूम-धाम से चल रहल बा.
ई सही बा कि जुआ के लत वाली औरतन के संख्या कम नइखे. अईसन औरतन के चाहे तीन प्रतिशत निकले चाहे बीस प्रतिषत बाकिर आधुनिकता के नाम प औरत जुआ अपनवले बाडी आ अपनावत जात बाडी.
(लेखक के एह विचार से असहमत होखला का बावजूद एह लेख के प्रकाशित करत बानी कि सभे देखो कि के तरह आदमी औरतन के कवनो ना कवनो बहाने हिनाई करे में लागल रहेलें. जुआ खाली औरते ना खेलऽ सँ, मरदो लोग जुआ कम ना खेले. बाकिर लेखक एकरा के अइसन एकांगी बना के परोसले बाड़न कि लागो कि ई बुराई सबले अधिका औरतने में बा.
पूछे वाला पूछ सकेलें कि जब संपादक एह रचना के मूल भावना से अतना खिझियाइल रहलन त प्रकाशित करे के कवन मजबूरी रहे? बस ईहे मानलीं कि हम ना चाहीं कि एहिजा बस हमरे तरह के पक्ष राखल जाव. जब जब मौका मिलेला हर तरह के राय-विचार परोसे ला तइयार रहीलें बस ओह लेख के सामाजिक मान्यता का सीमा में होखे के चाहीं.
– संपादक)
लेखक परिचय :
वाणिज्य में स्नातकोत्तर, बी॰एच॰एम॰एस॰, आ पत्रकारिता मे डिप्लोमा लिहले उमेश जी ओझा साल 1990 से लिखत बानी. झारखण्ड सरकार में कार्यरत उमेश जी के लेख आ कहानी अनेके पत्र पत्रिकन मे प्रकाशित होत रहेला.


text:
भोजपुरी फिलिमन के प्रसारण ला समर्पित 24 घंटा के चैनल आस्कर मूवीज भोजपुरी के शुरूआत हो गइल बा जवना पर दिन रात कबहियों भोजपुरी फिलिमन के देखल जा सकेला.
जी सिनेमा, स्टार गोल्ड, सेटमैक्स आ फिल्मी चैनल के तर्ज पर अब भोजपुरीओ के 24 घंटा चले वाला भोजपुरी मूवी चैनल शुरू हो गइल बा. ऑस्कर मीडिया प्रा०लि० के एह चैनल के उद्घाटन प्रसार भारती के सी.ई.ओ. रहल बी.एस. लाली बटन दबा के कइलन. एह मीका पर काशी विश्वनाथ मंदिर के मुख्य पुजारी श्रीकांत मिश्रा विधिवत पुजन अर्चन कइले.
ऑस्कर मीडिया के वाईस प्रेसिडंट आनंद सिंह के कहना बा कि बिहार यू.पी., झारखंड क संगही पंजाब, उड़ीसा, बंगाल आ महानगर मुम्बई, कोलकता, दिल्ली में 24 करोड़ भोजपुरिया लोग बा आ एह चैनल के ध्येय एही लोगन के साफ सूथर मनोरंजन देबे के बा.
(प्रशांत निशांत)


text:
संगीतकार दामोदर राव पिछला दिने आपन जनम दिन अपना घरही पर मनवले. एह मौका प उनुका के बधाई देबे आवे वालन में निर्माता निर्देशक राजकुमार आर पाण्डेय, स्टार सुदीप पाण्डेय, राजनिका गांगुली, अलका झा, अभिनेता सूरज कुमार, सुमित बाबा, संजीत सजनवा, बलदेव शर्मा, संजीव यादव, मनोज सिंह, शैलेश शुक्ला, जीतेन्द्र झा, किशोर महाराज, सुरीला सिंगर नील कमल, अभिषेक श्रीवास्तव, गायक रुपेश मिश्रा, राजवीर, प्रेम यादव, सिद्धार्थ, अभिनेता आ निर्माता आर एस तिवारी, निर्देशक बलजीत सिंह, अभिनेता कल्याण जी जाना, नेहा बंसल, धर्मेन्द्र सिंह, निर्देशक आकाश चौधरी, सिंगर प्रकाश राज, गायक व गीतकार विकास, गीतकार कुकु प्रभास (प्रभात) विकास राज, एक्टर राहुल ठाकुर, सुनील मिश्रा, भोजपुरी हिंदी फिल्म प्रचारक संजय भूषण पटियाला वगैरह अनेके लोग शामिल रहे.
एकरे अलावा बहुते लोग जे खुद ना आ पावल फोन आ मैसेज से दामोदर राव के आपन शुभकामना भेजल.
दामोदर राव सभका ला धन्यवाद जतावत अपना सुदीप भैया आ निर्माता निर्देशक राजकुमार पाण्डेय के हार्दिक अभिनन्दन कइलन.
(संजय भूषण पटियाला)